45 lagun inguru batu dira gaur goizean egin duten Meatzerrekako mendi irteeran

San Valerioren omenezko jaiak datorren astean ospatuko dituzte Meatzerrekan. Hala ere, astebete aurreratuta, mendi irteera bat egin dute gaur, Meatzerrekan bertan hasi eta bukatu dena. Gidari lanak egin dituen Jesus Mari Zuabiskarren esanetan, "primeran" irten da guztia, eta ibilaldia egin dutenak "gustura" geratu dira.

"Eguraldiak ere lagundu digu eta pozik gaude. Buelta txukuna egin dugu, aurrez pentsatuta genuena. Jendea harrituta geratu da. Hain gertu ditugun paraje ederrak eduki eta ez ezagutzea, bitxia egin zaie", azaldu du Zuazubiskarrek.

45 bat lagun bildu dira mendi irteeran. 4 kilometro inguruko ibilbidea izan da, eta 4 bat ordutan egin dute. Parte-hartzaileen adinari dagokionez, 50 urte inguruko jendea egon da batez ere.

Hala azaldu du Zuazubiskarrek egin duten ibilbidea:" Meatzerrekatik abiatu gara, eta lehenengo geldialdia Galarrako koban egin dugu. Ikusi dugu garai batean zer egon zen eta zeintzuk ibili ziren han. 2013an hiru mutiko galdu ziren koba horretan eta horri esker dakigu kobaren tamaina handiagoa dela. Hortik meategietara joan gara, Lurgorrira Hemen garai batean meatzeak nola lantzen ziren, zer egiten zuten, nola garraiatzen zuten minerala eta abar azaldu dut. Gero, ezkerrerantz egin, eta Udalara joan gara, pagadi polit batetik eta hango garbitegia ere ikusi dugu. Beherantz Salturrirantz hartu dugu, eta hortik San Valerio ermitara. Arantxa Otaduik ermitaren inguruan hitz egin du eta hortik berriz Meatzerrekako elkarte gastronomikora joan gara, hasi dugun lekuan bukatuz".


ANALISIA. «Izugarriko plaza gizona»

Badira horrelako pertsona batzuk, sailkatu ezin direnak. Dominika Agergarai Olhaso horietakoa zen. Kulturatik laborantzara, pilota eta Xiberoko Botzako bultzatze eta laguntzaile lanak tarteko. Sortzez muskildiarra, aspaldian Urdiñarben bizi, 58 urtetan zendu zen atzo, minbiziagatik. Zuberoako eragile ezaguna zen Agergarai: «Izugarriko plaza gizona zen. Zinezko lekua bazuen Zuberoako bizian», laburbildu du Jean-Jacques Etxeberri Llargo adiskideak: «Ez zuen laket sobera aitzinean izatea, baina bazter lan bat egiten zuen. Gauzak eztiki eramateko pazientzia izugarria bazuen». Euskararekiko atxikimendua ere «paregabekoa» zuen. «Ez zuen sekula amore ematen». Kultura kontuetan, Etxeberrirekin, Musikaren Egunaren sortzaileetan izan zen, egitasmoa daraman Bil Xokoa elkarteko eramaile. Kantaria zen, orobat, Agergarai. Kantuaz zuen jakitatea «mugagabea» zen, Etxeberrik gogoratu duenez. Hainbat pastoraletan parte hartu zuen, baita Muskildiko maskaradetan ere. Azkenaldian, berriz lotu zitzaien maskaradei, baina, aldi honetan, erakusle eta eramaile lanetan Urdiñarbeko gazteekin. Mugaz gaindiko harremana sakontzeko lan egin zuela ere azpimarratu du Etxeberrik. Pilotan ere izan zen zale eta eragile. Laborantzan, berriz, sindikalismoan engaiatua zen, eta Azkorria gasnategiaren sortzaileetakoa eta laguntzailea izan zen. Ehorzketak bihar izanen dira, 16:00etan, Urdiñarben.


Nerabe transexualak, kateak askatzen

Nerabe transexualek eta haien gurasoek aurre egin behar izaten diete sistemak ezarritako oztopoei eta gizartearen ezjakintasunari eta ulertu ezinari


Familiak, bueltan da Txikimusika

Haurrek pop musikaz gozatzeko aukera izaten dute Txikimusika festan

Txikimusika jaialdiaren beste edizio bat egingo dute larunbat honetan Kasino Zaharreko lorategietan. Hondarribiko Udalak eta Txikis del Bidasoa eta Ezmugak taldeek antolatzen dute, eta 12:30etik 17:00ak bitartean egingo dute. Musika eta haurrak protagonista izango ditu aurten ere Txikimusikak, eta familia giroan gozatzeko aukera paregabea eskainiko du.

Zuzeneko emankizunak, tailerrak, eta musika ikasleen erakustaldiak bildu dituzte egitarauan eta, aurreko ekitaldietan bezala, ez da faltako familientzako piknika; hori bai, bakoitzak bere bazkaria eraman beharko du etxetik.

Carlos Sanchez Ezmugakeko kideak bidasoarrak animatu ditu Txikimusikara hurbil daitezen, eta haurrek haurrentzako musikaz harago doazen estiloak entzutea duen garrantzia nabarmendu du: “Ekimen honek aukera ematen du jende guztiak musika pop garaikidearekin gozatzeko. Haurren soinu banda aberastu nahi dugu, haur-musika bera gainditzen duten bestelako estiloak aurkeztuz. Txikimusikak haurrak helduen munduan barneratzen ditu gaur egungo musika adierazgarrien bidez, musika esperientzia estilo zehatz batera mugatu gabe. Zinez uste dugu beharrezkoa dela musika formazioa, eta heziketa sustatu egin behar dela txikitatik, modu ludiko eta parte-hartzailean”.

Egitaraua

Kontzertuak: Indidxabak (folk-rock, Irun) eta The Longboards (surf, Bilbo).

Djak: Mizu DJ eta IriDJ. Piknik ordua musika elektronikoz alaituko dute.

Indi

Tailerrak: Musika tresnekin trebatzeko aukera Irungo Skola Musika eta Hondarribiko Lanbroa musika eskolekin: bateria, gitarra elektrikoa, baxua, txalaparta… Eta Kuttuna haur eskolak musika estimulazio goiztiarra lantzeko tailerra.

Erakustaldia: Skola Musik eta Lanbroa eskoletako musika ikasleen erakustaldia.


Praxku Gaztelumendi eta Ana Izagirrerentzat, saskiak

Dorronsoro okindegiak, urtero bezala, saskiak zozketatu ditu beraien bezeroen fideltasuna saritu nahian. Aurtengo sarituak Praxku Gaztelumendi eta Ana Izagirre izan dira. Dorronsoro okindegiko produktuez betetako saski bana jaso dute. Joxe Dorronsorok banatu zizkien saskiak. Eskerrak eman nahi dizkiete bezero guztiei.


Indioen arimak salbatzera

Espainolek "Amerikak deskubritzean" 1492an, munduak ezagutu duen genozidiorik handienari eman zitzaion hasiera. Aste hauetan argitara berri den Ancient Americans liburukoteak, Charles Mannen lumaz, gogorazi duenez.

Espainolak 1492an La Española bataiatutako Cuba Uhartera iriste beretik beren "politika kolonizatzailea"ren oinarriak ipini zituzten. Eta hauen instituzio nagusitzat La Encomienda de Indios izenekoa legeztatu zuten.

Beronen arabera "bi belaunaldiez" -50 urtez, eman dezagun- "encomienda" delakoak mugarik gabe ustiatzeko eskubidea aitortu zitzaien espainiar konkistatzaileei.

Zenbat hektarea, zenbat kilometro karratu? Erregelarik ez. Askotan eskualde zabal zabalak bertakoei lapurtu, garaitutako indioak esklabu bihurtu eta... íAdelante los cruzados de Cristo!

Bi belaunaldien epe hori gainera, berehala luzatu zen: hiru, lau belaunaldietara -100 urtez eman dezagun-. Honela hozitu zen Espainiako Erreinuan, eta azkar sendotu, urte gutxitan aberastekotan Ameriketara joateko tema iraunkorra.

Garaia hartu behar dugu kontuan: Fernando eta Isabel "katolikoen" konkista historikoena zen ordukoa, hain zuzen ere.

Granadako Erresuma musulmanaren konkista ere urte berean burutu zen (1492ko urtarrilean). Eta handik hogei urtera gure Nafarroarena, dakigun bide "demokratikoaz".

Mamitua zen ezpataz eta sarraskiaz "La España en que nunca se ponía el sol" ospetsua. Espainolak XVI. mendeko yankeeak bihurturik, zapaldutako eta ukatutako herriak zeuzkaten nonahi. Nafarroan, hasteko. Baina, Europatik irten gabe, Sizilian, Sardinian, Flandrian...

Benetan da ikaragarria Espainiak lurralde haiek konkistatzeko erabili zuen aitzakia merke eta lotsagaldua, "Indioen arimak salbatzera" joan zirela errepikatzen baitzuten. Artean, gupidarik gabe, indioen urrea tonaka lapurtzen zutelarik.

Hasieratik beretik (1497-VII-22) erlijioaren trikimailua erabili zuen Madrilek. Indioak "alferrak" zirela sinestarazi zuen eta, hortaz, "gogortxo" jokatu behar izaten zuela batzuetan. Lurralde haiek landu gabe uztea zinez deitoragarria zelako.

Hona hitzez hitz ziotena: «Mantenuaren zigorraÆ zeritzona ezarri zitzaien indioei; alegia, konkistatzaileen mantenurako lurrak landu beharra... lur gizen haiek beren elkor hartan ez uzteko. Eta, horretara, indioak nekazari eta langile bihurtu ziren».

Isabel La Catolicaren testamentuan, esate baterako, honela azaldu zen egia ofiziala: «Indietako baketzearen helburu nagusia biztanleon kristautzean zetzan, eta ez beste ezertan».

Indioen esplotazioarekin batera "katekesiaren beharra" azpimarratzen zen: "Ameriketan lurrak inoren eskutan jartzeko baldintza garbia eta erabakiorra hau zen: indioen kristau katekesia bermatzea".

Jokabide bikoitz maltzurrak ok eginik, Bartolomé de las Casas dominikarra altxatu zen. Eta, hamaika bidaia lantsu burutuz, 1492 urtean hil zen arte, nekagaitz aritu zen indioak beren infernu kolonialetik jaregiten.

"Voluntad de Imperio" daukaten espainiar eskuindarrek, hala ere, oso begi txarrez ikusten dute Bartolomé de las Casasen salaketa ausarta.

Ramiro de Maeztu arabar-ingelesak bildu du maisuki inperialisten pentsakera (ikus Defensa de la Hispanidad liburua): «Konkistatzaileen eta enkomenderoen ondorengoek... parekorik izan ez duen lorpena burutu zuten: indiar jende hura kristau zibilizaziora biltzea. Eta hau Ameriketara joan omen ginen urrearen eta zilarraren egarriak bultzaturik dioen esamesaren aurka. Gu hara predikatu nahiak eraman baikintuen».

Baina, amaitzeko, itzul gaitezen Mannen esanetara: «Europeans did no find a wilderness there... They made one». Esaera izugarria, esan nahi baita: «Europarrek ez zuten Ameriketan inolako basamorturik topatu... Hain zuzen ere, egin egin zuten berek».

Ameriketako genozidioak 80 bat milioi indioren sarraskia ekarri zuen. Mundu guztiko populazioa orduan 400 milioitan estimatzen delarik.

Zinez: gora Amerika amerikarra!


Ikusmin handia Asentzio Azokan

Aiako Asentzio Azoka (Aritz Mutiozabal).

Asentzio Azokak jendetza bildu du Aian, nahiz eta eguraldiak ez duen gehiegi lagundu. Herriko plazan eta aparkalekuan baserriko produktuen, lanabesen eta artisauen postuak jarri dituzten bitartean, eskola ondoko jolas parkean eta kirol eremuan abere eta ganadu erakusketa izan da. Bigarren eremuak sorrarazi du aurten ere ikusmin gehien. Era berean, baserritar eta nekazal mundua belaunaldi berrietara gerturatzeko asmoarekin lanbide zaharren erakustaldia egin dituzte. Arratsaldean, 18:00etan hasita, herri kirol jaialdia izango da: batetik, Jose Ramon Iruretagoiena Izeta II.a Aiako harri baldarrarekin 30 minututan marka jartzen ahaleginduko da, eta , bestetik, Agustin Iruretagoiena Izeta I.a, berriz, bere pisu bikoitzeko harri zilindrikoarekin ahaleginduko da marka jartzen hamar minututan. Gainera, Zarauzko harri-jasotzaile eskolako kideek erakustaldia ere egingo dute.


Bob Dylanen 100 kantako sorta bat itzultzea, aurtengo Jokin Zaitegi sariketaren helburua

Musikari estatubatuarrak jasoko du aurten Nobel Saria, eta horregatik, Dylanen 100 kantako sorta bat itzultzea izango da Jokin Zaitegi bekaren helburua.

Arrasateko AED elkarteak eta Elkar argitaletxeak, Arrasateko Udalaren eta Laboral Kutxaren laguntzarekin, Jokin Zaitegi arrasatear idazlea gogoratzeko eta hark literatura unibertsala euskaratzen egindako ahaleginari jarraitzeko, Jokin Zaitegi Sariketa antolatzen dute, aurtengo Literaturako Nobel saridunaren lana itzultzeko erabiliko dena, ondorengo oinarrien arabera:

1. 2016an Suediako Akademiak Bob Dylan kantagile iparramerikarrari eman dio Literaturako Nobel Saria, eta Jokin Zaitegi Sariketa honen helburua Bob Dylanen 100 kantako sorta bat itzultzea da.

2. Bilduma hori itzultzeko gogoa eta gaitasuna dituen edonork har dezake parte lehiaketa honetan. Horretarako, antolatzaileek proposatutako hiru kanta hautatuak euskaratu beharko ditu, eta egindako lana AED elkartera bidali: aed@aedelkartea.eus helbidera. Dokumentu bi igorri behar dira mezuaren barruan: batean, itzulpena bera aurkeztuko da, ezizen batekin; bestean, ezizen horren ostean dagoen egilea nor den azalduko da, harremanetan jartzeko moduarekin batera. Lanak aurkezteko epea 2017ko urtarrilaren 9an amaituko da.

3. Itzuli beharreko testuak antolatzaileek jarriko dituzte parte-hartzaileen esku. Testuak Internet bidez lor litezke, ondoko helbide honetan: www.elkarargitaletxea.com/jokinzaitegi

4. Jon Basagurenek, Maialen Berasategik eta Iñigo Roquek osatutako epaimahaiak, jasotako itzulpenak aztertu eta haietako bat izendatuko du irabazle 2017ko urtarrilaren amaiera baino lehen.

5. Aurkeztutako lanek aski kalitaterik ez balute, saria hutsik utzi ahalko da. Kasu horretan, antolatzaileek aukera izango lukete itzulpen hori enkarguz norbaiti eskatzeko, bekako diru-kopuruaren truke.

6. Irabazleak 2.000 euroko saria irabaziko du Bon Dylanen kantak itzultzeko: diru erdia jakinarazpena egitean jasoko du, eta beste erdia lan amaitua entregatu ostean. Lan amaitua 2017ko urriaren 30a baino lehen entregatu beharko du Elkar argitaletxean. Epeak beteko ez balira, edo itzulpenaren kalitatea nabarmen txarra balitz (epaimahaiaren iritziz betiere), sariaren bigarren zatia jaso ez eta lehena itzuli egin beharko luke irabazleak.

7. Elkar etxeak –eskubideak aurrez eskuratuta– argitaratuko ditu Bob Dylanen kantak euskaraz, eta 2017ko Durangoko Azoka izango da hori egiteko epemuga. Ale guztietan nabarmen aipatuko da Jokin Zaitegi saria, baita itzultzailearen izena ere, zeinak ez baitu galduko bere lanaren gaineko jabetza.

8. Sariketa honetan parte hartzeak bertako oinarriak ontzat ematea dakar. Berauen ulermenean zalantzarik sortuko balitz, antolatzaileei dagokie erabakitzea.

Harremanetarako:

liburuak@elkar.com 943310267

aed@aedelkartea.eus 943771228


[Galeria] Inauteriak? Ez, San Pedroko festak

San Pedroko festek gaur dute egun handia. Inauterien etorrera iragartzen dute beste tokietan. San pedron, ez. Eguerdian, inude eta artzainen desfilea egin dute Arraunlari kalean gora eta San Pedro kaletik behera. Ohiko ibilbidea zuzendu behar izan dute, anbulantzia batek barruko kaletik pasatu behar zuelako. Plazan bukatu du inude, artzain, alkate, idazkari eta gainerako pertsonaien segizioak. Arratsalderako, auzoen arteko desafioa prestatu dute.

Honakoak dira eguerdiko argazkiak.


Hiru asteburutan 11 antzezlan izango dira Topaketetan

Atzoko aurkezpeneko irudi bat

Egitaraua: Azpeitiko XXX. Euskal Antzerki Topaketak

Azaroak 2, ostirala

-21:30. Publikoari gorroto antzezlana, Artedrama taldeak antzeztuta. Helduentzako antzerkia da. Soreasu antzokian izango da.

Azaroak 3, larunbata

-21:30. Goenkale teatroa antzezlana, Pausoka eta Glu-Glu antzerki taldeak. Helduentzako antzerkia, Soreasun.

Azaroak 4, igandea

-18:00. Zapata gorriak antzezlana, Patata Tropikala antzerki taldearen obra. Haur eta helduentzako antzerkia, Soreasu antzokian.

Azaroak 6, asteartea

-20:00. Su txikian, Glu-glu antzerki taldea. Aurre-estreinaldia izango da. Udaletxeko ganbaran.

Azaroak 9, ostirala

-20:00etan eta 22:30ean. Su txikian, Glu-glu antzerki taldea. Estreinaldia. Helduentzako antzerkia. Soreasun.

Azaroak 10, larunbata

-12:00. Mahai-ingurua. Gaia: Euskal teatro berri baten beharra: Euskal komedia. Hizlariak: Mikel Martinez, Esther Uria eta Patxo Telleria. Euskal Herriko Antzerkizaleen Elkartearekin (EHAZE) elkarlanean. Sanagustin kulturgunean.

-21:30. Lingua Nabajorum antzezlana, Tartean teatroaren eskitik. Helduentzako antzerkia, Soreasu antzokian. Antzerki emanaldia hasi aurretik EHAZEk III. Antzerkizale Saria banatuko du.

Azaroak 11, igandea

-18:00. Auzokideak antzezlana, Panta Rhei antzerki taldea. Haur eta helduentzako emanaldia da, Soreasun.

Azaroak 12, astelehena

-11:00. Kalun Beach eta Hilketa antzezlanak, Donostiako Zurriola Ikastetxeko ikasleak. Eskola antzerkia. Soreasun.

-15:30. Xagu tranpa antzezlana, Lasarte-Oriako Landaberri BHI ikastetxeko ikasleak.

Azaroak 13, asteartea

-11:00. Erbia eta Olerkitxoak antzezlanak, Amezketako Zumadi ikastetxeko ikasleak. Eskola antzerkia. Soreasun.

-15:30. S.O.S. lana, Azpeitiko Ikastola Ikasberriko ikasleak. Eskola antzerkia. Soreasun.

Azaroak 14, asteazkena

-11:00. Zerbitzuz kanpo eta Tren geltokia antzezlanak, Bilboko Kirikiño Ikastolako ikasleak. Eskola antzerkia. Soreasun.

-15:30. Altxor magikoaren bila antzezlana, Barakaldoko Salesiano ikastetxeko ikasleak. Eskola antzerkia. Soreasun.

Azaroak 15, osteguna

-11:00. Sekretuaren lapurrak eta Mariano piano lanak, Azpeitiko Gazteria saileko antzerki tailerrekoak. Eskola antzerkia. Soreasun.

-21:30. Ispilua obra, Aldatzen Laguntzen taldea. Azpeitiko Gaztetxean.

Azaroak 16, ostirala

-21:30. Izan bedi emakumea antzezlana, Azkoitiko Koldarrak antzerki taldea. Antzerki amateurra. Soreasu antzokian.

Azaroak 17, larunbata

-21:30. Bai, nahi dut antzezlana, Azpeitiko Emakume Tailerrak antzeztuta. Antzerki amateurra. Soreasu antzokian.

Azaroak 18, igandea

-18:00. Alabatxo antzezlana, Tartean Teatroak. Haur eta helduentzako antzerkia. Soreasu antzokian.

Hogeita hamar urteko ibilbidea beteko dute aurten Azpeitiko Euskal Antzerki Topaketek. «Dagoeneko, herrian finkatuta daude», beraz. «Euskara eta antzerkia uztartzen» ditu ekimenak, eta lehen emanaldia bihar izango da Soreasun. Publikoari gorroto izango da lehen antzezlana. Gaur Luhuson (Lapurdi) estreinatuko dute lana. Artedramako Huts Teatroak eskainiko du, eta Ander Lipus da aktorea. Beraz, antzezlan berri-berriarekin hasiko da 30. edizioa, eta azaroaren 18ra bitartean 11 obra ikusi ahalko dira.

Eneko Etxeberria Azpeitiko alkateak Topaketen aurkezpenean zera azaldu zuen: «Topaketak urteetan Azpeitiak egin duen apustu sendoa dira. Bertako baloreak eta Azpeitia beste era batera ulertzeko erreferentzia eta motorra delako kultura». Horregatik, «nahiz eta egoera zailean bizi» kulturaren eta antzerki topaketen aldeko apustu sendoa egiten dutela nabarmendu du alkateak.

Eskaintza berria eta ona

Azpeitiko Kultura zinegotzi Imanol Amenabarrek Antzerki Topaketak Euskal Herri mailan «izen eta garrantzia handia» dutela, eta Azpeitiko Udalak Topaketak aurrera ateratzeko «ahalegin handia» egin duela nabarmendu zuen. «Herritarrei edota kanpotarrei ahalik eta eskaintza zabalena eta berriena eskaintzen zaie».

Helduei eta haurrei zuzendutako euskarazko obrarik onenak ekartzeko ahalegina egin dutela ere azpimarratu du Amenabarrek. Tartean, bi obra berri-berriak izango dira. Batetik, biharko Publikoari gorroto lana eta bestetik, Glu-glu produkzioak-ek eta Galder Perezek zuzendutako Su txikian estreinatuko dute azaroaren 9an. Su txikian obraren bi emanaldi izango dira egun horretan, Soreasun. Galder Perez zuzendariak Azpeitian lan berria estreinatzeko eskaini zaien aukera eskertu zuen. Su txikian antzerki dokumentala dela, eta bertan Euskal gatazka konpontzen lagundu duten azken hamarkadako zenbait elkarrizketa jaso dutela azaldu zuen. Libe Aranburu azpeitiarra da aktoreetako bat.

Antzezlan gehienak Soreasun izango dira, baina gaztetxean ere izango da saio bat, azaroaren 15ean. Alkateak eta zinegotziak herritarrak zein kanpokoak emanaldietara animatu dituzte: «Antzokiak bete behar ditugu Topaketek indarrarekin segitzeko». Helduen antzerki emanaldietarako sarrerak 5 euro balioko dute eta haurrek 2 euro ordaindu beharko dituzte.

Eskola Antzerkiaren tartea

Euskal Antzerki Topaketen baitan Eskola Antzerkiak ere bere tartea izango du aurten Soreasun, azaroaren 12tik 15era bitartean. Kasu honetan ere 11 antzezlan taularatuko dira. Tartean, hiru Azpeitiko taldeek egindakoak, Azpeitiko Ikastolako Ikasberrikoek eta Azpeitiko Udaleko Gazteria Saileko haur eta gaztetxoen antzerki tailerrekoek antzeztuak.

Amenabarren ustez, antzerkirako zaletasuna pizteko ezinbestekoa da harrobia lantzea. Horren erakusle, Euskal Autonomia Erkidegoan 235 bat ikastetxetan euskarazko antzerkia landu dela aipatu du. Topaketetako eskola antzerkiak, berriz, haur eta gaztetxoen antzerkilanen erakuslehio direla esan du. Alaitz Olaizola antzerki tailerreko gidari, idazle eta aktoreak nabarmendu duenez, haurrek eta gaztetxoek Topaketen baitan euren lana erakusteko aukera izango dute. «Hemen erakusten dugu lan hori. Zera diogu beti: emanaldirik gabe zer da antzerkia? Antzerki Topaketetan parte hartzeko aukera izatea polita da».

Kartel irabazleak

Azpeitiko XXX. Euskal Antzerki Topaketen aurkezpenean Borja eta Maite Eizagirre Rekejo aurtengo antzerki topaketetako kartel lehiaketaren irabazleek 900 euroko saria jaso zuten Eneko Etxeberria Azpeitiko alkatearen eskutik. Irabazleek, eskerrak ematearekin batera, horrelako ekimenekin segitzeko eskatu zioten udalari, «herritarren parte hartzea sustatzen duen ekimena delako».


Rodolfo Aresek esan du Elorrioko erasoak ez direla «kale borroka»

EAJren batzokiari eta auto bati su ematen saiatu dira, eta, ondorioz, lokal bat eta edukiontzi bat kiskali dituzteErasoak gaitzets ditzala galdegin dio Elorrioko udal gobernuak Bilduri

«Kale borrokarekin» loturarik ez dute atzo goizaldean Elorrioko (Bizkaia) batzokiaren eta lokal baten aurka izandako erasoek, Rodolfo Ares Eusko Jaurlaritzako Herrizaingo sailburuak baieztatu duenez. Ikerketa zabalik dago oraindik, baina, lehen «zantzuen» arabera, gertakariek ez dute loturarik kale erasoekin, Aresek dioenez.

Herrizaingo sailak emandako datuen arabera, burua estalita zuten pertsona batzuek harriak bota zizkioten Elorrioko batzokiari, asteazken goizaldean. 01:20ean izan zen gertaera, Urarka kalean. Herrizaingo sailak dioenez, egoitzako beira batzuk hautsi, eta su hartzeko likidoa bota zuten batzokiaren inguruetan, baina ez zioten su eman, orduantxe herritar bat azaldu zelako.

Gainera, hamar bat minutu lehenago, Elorrion bertan, Ortuburu kalean, lokal bat erre zuten. Musika talde batzuek entseguetarako erabiltzen duten lokala da. Su hartzeko likidoa bota zuten barrura, eta su eman zioten gero. Lokala kiskalita geratu da, Ertzaintzak jakinarazi duenez. Suhiltzaileak sua itzaltzera joan ziren hara, baina ez zuten eraikina hustu beharrik izan.

Horiez gain, eraso gehiago izan zen goizaldean Elorrion. Herrizaingo sailak jakinarazi duenez, zenbait pertsona auto bat erretzen saiatu ziren Lekeriketa auzoan, eta Oidor Berriozabalbeitia kalean edukiontzi bat kiskali zuten. Eraso horiek guztiek elkarren artean loturarik ba ote duten ikertzen ari da Ertzaintza.

Bildurentzako deia

Erasoen aurkako gaitzespen adierazpenak bata bestearen atzean etorri dira. Elorrioko udal gobernuak arbuiorik «sendoena» adierazi du: «Arbuiagarria da gure kaleetan halako bortxakeria pairatu behar izatea, bakean bizitzeko garaia den honetan», esan du Ana Otaduik, Elorrioko alkateak.

EAJren Bizkai Buru Batzarrak ere gaitzespenik eta arbuiorik irmoena adierazi du erasoen inguruan, eta «onartezinak» direla salatu du. Halaber, udalerriko indar politiko guztiei eskatu die gertakariei buruz duten jarrera azaltzeko, bereziki Bilduri.

PSE-EEk, berriz, «zentzugabekeriatzat» jo ditu erasoak, eta esan du ez datozela bat egungo egoerarekin. Mari Carmen Muñoz Bizkaiko PSE-EEko kidearen iritziz, «ganoragaberen» batek egin ditu ekintzok.

Batzokiaren kontrako erasoa gaitzetsi du, halaber, Bizkaiko Aralarrek, «giza eskubideen eta normalizazio prozesuaren aurkakoa delako». Aralarren ustez, gertaera horiek ez datoz bat «ezberdinaren gaineko errespetuarekin» eta bide baketsuak eta politikoak erabiltzeko egin den apustuarekin. Era berean, elkartasuna adierazi die EAJri eta kalteren bat izan duten guztiei. Horrez gain, erasoaren erantzuleei gisa horretako jarrerak albo batera uztea galdegin die alderdi abertzaleak.

Carlos Garcia PPko Elorrioko zinegotziak ere gaitzetsi egin ditu herrian izandako erasoak, eta itxaropena agertu du indarkeriazko erasoak berriro gerta ez daitezen. Garciak agiri batean azaldu du espero duela ekintza «bakan batzuk» izatea, eta egungo egoeran «atzerapausorik» ez izateko esperantza agertu du.


Ia metro eta erdiko suge bat harrapatu dute Bilbon, Errekalde auzoan. Auto batean azpian zegoen


Motondoren inguruko txostena eskatu dio Eusko Jaurlaritzari Orioko alkateak

Motondo eremuaren erabilerak eztabaida sortu du. (Ane Olaizola/Hitza)

Aurreko udalbatzarrean EH Bilduko Gotzon Igoa zinegotziaren galderari erantzunez Orioko alkate Joxe Angel Zalduak azaldu zuen Moskito Elkarteari Motondon aeromodelismoa egiteko baimena eman ziola. Erabakiaren aurka agertu ziren hainbat herritar, jarduera hori debekatuta dagoela ulertuta. Horren harira, Orioko alkateak gaia argitu nahi izan du. Alde batetik, jakinarazi du 2014an Orioko Udal Arkitektoak egindako txosten teknikoan, aeromodelismo jarduera ez dagoela «espresuki baimendutako jardueren artean, ezta debekatutakoen artean ere». Txostenean zehaztuta dauden Motondoren erabilera nagusiak hurrengoak dira: «marismen eta belardien kontserbazioa, ingurumen hobekuntza, zientzia eta kultura jarduerak, eta erabilera publiko hedagarria». Bestetik, argitu du txostenak dioela «Udalak Motondoko barrutia berreskuratzeko duen egitasmoaren barruan, Moskito Elkarteak bertan dituen azpiegiturak kentzeko eskatu nahi zuela» eta Zalduaren esanetan, txostena kontutan hartuta «orduko alkateak gutun bat idatzi zion Moskito Elkarteari bertan zituzten azpiegitura guztiak kentzeko aginduz. Ez zen batzordetik pasa eta alkate dekretua ere ez zen izan».

Orain Orioko alkateak txosten berria eskatu dio arlo horretan eskumena duen Eusko Jaurlaritzako Ingurumen Sailaria, eta ebazpena jasotakoan alkate dekretuz erabakiaren berri emango du.


Turismo Mahaiak ingelesera eta frantsesera itzuli du Turistaren Planoa

Planoak herriko hiru informazio gunetan aurkitu daitezke: udaletxean, Herri Bibliotekan eta Uhagonen. Informazio guneak seinale bidez nabarmendu dituzteMarkina-Xemeinera datozen bisitariei laguntzeko asmoz, herriko planoa itzuli du udalak ingelesera eta frantsesera. Turistek eta bisitariek herrian zehar mugitzeko informazioa falta zutela ikusita, Markina-Xemeingo planoa sortu eta kaleratu zuen Turismo Mahaiak, xehetasun guztiekin. Lehen aleak, baina, euskaraz eta gaztelaniaz kaleratu zituzten, eta orain, beste hizkuntza batzuetara itzultzen hasi dira.Bi alderdi ditu planoak. Lehenengo alderdian planoa bera, marrazki formatuan eginda. Gainera, seinaleak ditu, ikusi beharreko edo gomendagarriak diren tokiak kolore bidez ezberdintzen direlarik. Horrez gain, zerbitzuei buruzko informazioa eta ordutegiak ere azaltzen ditu.Erraztasunak emanezPlano horiek herriko hiru informazio puntutan udaletxean, Herri Bibliotekan eta Uhagon kulturgunean daude eskura, bai eta ostatuetan ere: aterpetxe, landetxe eta hoteletan. Horiek ere seinalez nabarmendu dituzte, herrira bisitan datozenei erraztasunak emateko.Horrez gain, Bilbo, Lekeitio eta Ondarroako turismo bulegoetara bideratu dituzte batzuk.


Ostiralean abiatuko dira Getxo udalerriko antzerki jardunaldiak Areetan eta Algortan

Ostiral honetan, urriak 9, hasi eta hilaren 24ra arte, Areeta euskal antzerki-ekoizpenaren erakustoki bilakatuko da Getxoko XXVII. Antzerki Jardunaldien eskutik. Aurten genero guztien eta publiko guztietarako 14 antzezlan eskainiko dituzte beste horrenbeste euskal antzerki taldek. 14 lanetatik 8 euskaraz ikusi ahal izango dira. Ohikoa denez, ekitaldi horren helburu nagusiak honako hauek dira: urtez urte euskal antzerki konpainiek egiten duten ahalegina erakustea eta urteko antzerki ekoizpenaren erakusleiho bilakatzea. Getxo Antzokia eraikitzeko obrak direla-eta, Areetako Andres Isasi musika eskolan izango dira, lehen aldiz, nagusientzako antzezlanak. Bertan, honako lanez gozatu ahalko dugu: "Lo que ellos ignoran de ellas: Good sex, good day", gizakien jokabide sexualei buruzko komedia, Erre Produkzioena; eta "Haritzaren azalera zehatza", Kukubiltxo konpainia beteranoaren azken ikuskizuna, kulturaren munduan murgilduaraziko gaituena. Areetako helduentzako eskaintza Théâtre sans Frontières taldearen "Juana creo la noche" lanaz osatuko da. Jose Martin Elizondo egile getxoztarraren testu horrek Joana Eroa Gaztela eta Aragoiko erreginaren drama taularatzen du eta konpromiso politikoaren eta desengainuaren inguruan gogoeta egiten du. Argazkian, Markeliñe taldearen "Terapia?" antzezlana Algortako San Nikolas plazan izango da, urriaren 16an. Antzezaleek Itzubaltzeta / Romoko jaietan izan zuten lehen aldiz ikusteko aukera.

Nagusientzako programazioa, bestalde, kalean ere aurkituko dugu. Hori horrela, Algortako San Nikolas plazan Gaitzerdi Taldearen "Otsoko" lana ikusi ahalko dugu, “Txanogarritxo eta otsoa"ren bertsio original bezain ezberdina. Bertan izango da, baita ere, "Terapia? ", maitasunik eza gainditzeko terapien inguruan Markeliñe taldeak eskaintzen digun istorio dibertigarria. Horiekin batera, beste kale-antzerki batzuk ere egongo dira ikusgai, adin guztietako ikusleentzat azken horiek, Telletxe plazan. Trapu Zaharra taldeak "El concursazo” izeneko lana eskainiko digu, seme-alabak gurasoen etxean horren denbora luzez egotearen inguruko gaia sakon jorratzen duen lana. Pikor taldeak, bestalde, "Ellas bailan solas" izeneko lana antzeztuko du, ametsak izaten jarraitzen duten pertsona nagusiei egindako omenaldia. Azkenik, "On egin, mon amour", Teatro Salitre taldearena: algara eta gastronomia uztartzen dituen kalejira umoretsua.

Haur antzerkia

Txikienek ere izango dute beraien tartea: txotxongiloak eta pailazoak. Algortako Geltokiko plazan honako kale-ikuskizunak eskainiko dira: Gari, Montxo eta Joselontxo-ren "Martingala", eta Oihulari Klown taldearen "Mamu Txikiak". Andres Isasi Musika Eskolan, berriz, honakoak: Kuko taldearen "¡A escena! ", Behibi's taldearen "El viaje de Mur", eta Gorakadaren "Cyrano".

Sarrera salmenta

Ohi bezala Andres Isasi Musika Eskolako saioak ordainpekoak izango dira eta gainerakoak, doakoak. Sarrerak salgai daude Algortako Villamonte kultur etxean, BBKren orotarako kutxazainetan, www.bbk.es webgunean eta 944 310 310 eta 944 914 080 telefono zenbakien bidez.

Egitaraua:

Urriak 9, ostirala:

- "Otsoko" (Gaitzerdi Teatro), Algortako San Nikolas plazan, 21:30ean. Sarrera doan. Euskaraz. Helduentzat.

Urriak 10, larunbata:

- "Martingala" (Gari, Montxo eta Joselontxo), Algortako Telletxe plazan, 12:30ean. Sarrera doan. Euskaraz. Haurrentzat.

- "Lo que ellos ignoran de ellas: good sex, good day" (Erre Produkzioak), Areetako Andres Isasi musika eskolan, 21:30ean. Sarrera: 10 euro leihatilan eta 8 aurretik. Espainolez. Helduentzat.

Urriak 11, igandea:

- "El concursazo" (Trapu Zaharra), Algortako Telletxe plazan, 12:30ean. Sarrera doan. Espainolez. Adin guztientzat.

- "Taulara!" eta "A ESCENA!" (Kuko, Truko eta Bolenwaider), Areetako Andres Isasi musika eskolan, 13:00etan (espainolez) eta 18:00etan (euskaraz). Sarrera: 3 euro. 3 eta 6 urte bitartekoentzat.

Urriak 12, astelehena:

- "Ellas bailan solas" (Pikor), Algortako Telletxe plazan, 12:30ean. Sarrera doan. Espainolez. Adin guztientzat.

- "Murren bidaia" eta "El viaje de Mur" (Behi Bi's), Areetako Andres Isasi musika eskolan, 13:00etan (espainolez) eta 18:00etan (euskaraz). Sarrera: 3 euro. 3 eta 6 urte bitartekoentzat.

Urriak 16, ostirala 16:

- "Terapia?" (Markeliñe), Algortako San Nikolas plazan, 21:30ean. Sarrera doan. Espainolez. Helduentzat.

Urriak 17, larunbata:

- "On egin, mon amour" (Teatro Salitre), Algortako Telletxe plazan, 12:30ean. Sarrera doan. Euskaraz. Adin guztientzat.

- "Cyrano" (Teatro Gorakada), Areetako Andres Isasi musika eskolan, 13:00etan (espainolez) eta 18:00etan (euskaraz). Sarrera: 3 euro. 3 eta 6 urte bitartekoentzat.

Urriak 18, igandea:

- "Mamu txikiak" (Oihulari Klown), Algortako Telletxe plazan, 12:30ean. Sarrera doan. Euskaraz. Haurrentzat.

- "Haritzaren azalera zehatza" (Kukubiltxo), Areetako Andres Isasi musika eskolan, 20:00etan. Euskaraz. Sarrera: 10 euro leihatilan eta 8 aurretik. Helduentzat.

Urriak 24, larunbata

- "Juana creo la noche" (Théâtre sans frontières), Areetako Andres Isasi musika eskolan, 20:00etan. Espainolez. Sarrera: 3 euro. Helduentzat.


Mikel Aiestaran kazetariak Manu Leginetxe Katedra saria jaso du

Mikel Aiestaran kazetari beasaindarrak Manu Leginetxe Katedra nazioarteko saria irabazi du. Epaimahaiak bere ibilbide profesionalean mantendu dituen “independentzia, zorroztasuna, egiaren aurrean agertutako errespetua eta adierazpen askatasunaren defentsa” nabarmendu ditu. Hamar urtez gerra kazetari lanetan ibili da Aiestaran, eta ekialde hurbileko gatazka politikoen berri ere eman du. Bere erreportajeen “literatur izaera” eta bere istorioetako pertsonaiek bizi dituzten baldintza gogorren aurrean agertu duen “sentsibilitate aparta” ere azpimarratu ditu epaimahaiak.

Manu Leginetxe Katedra, Guadalajarako Diputazioak, Espainiako Kazetarien Elkarteen Federazioak, Alcalako Unibertsitateak eta Brihuegako Udalak ematen duten saria da. Aiestaranek 8.000 euroko dirusaria jasoko du, eta gainera, Alcalako Unibertsitateko ohorezko irakasle izendatuko dute.


Hernaniko palistak finalean gaur, Euskal Herriko txapelketan

Euskal Herriko Elkarteen arteko txapelketa jokatzen ari da Hernani, eta finalerako sailkatu da, emakumezko nagusien mailan, Tornosolori 18-30 irabazita, aurreko larunbatean. Gaur jokatuko dute finala, Etxarri-Aranatzen, Oberena talde nafarraren kontra. Arratsaldeko 17:00etan hasita, bigarren partidua izango da finala.


Greziara begira

Alexis Tsipras azkar ibili da. Hauteskundeak irabazi eta biharamunean gobernu egina zuen. Hasteko, ez da seinale txarra. Kontua da, dakizuenez, txanponaren ifrentzuak bi datu kezkagarri dituela: sozio bila hasi eta talde ultraeskuindarra aukera izana, batetik, eta, bestetik, sortu berria emakumerik gabeko gobernua izatea. Egoera aldatu nahi duen gobernu izanik, bata zein bestea ez dira oso ulergarriak.

Baina, tira, eman diezaiogun merezi duen konfiantza, ehun egunekoa gutxienez. Aldez aurretik badakigu gobernu berriarena ez dela erronka makala. Horregatik, agian eszeptiko izatea litzateke zuhurrena. Kontua da amets egiteari uztea ez dela batere ona, Europako sozialdemokraziak frogatu duen bezala.

Europak amets egiten dakiten politikariak behar ditu, ilusioa islatzen dutenak. Eta horretan sozialdemokraziaren porrota erabatekoa izan da azken bi hamarkadetan. Garesti ordaindu du Grezian, lurrikara politikoa eraginez. Itxura guztien arabera, ez da urteko lurrikara bakarra izanen.


Haurrentzako jolasak eta txokolatada, gaur

Aurten ere ez du hutsik egingo Haur festak, Osiñagan. Gaur izango da Arriatsun, 16:30etan hasita. Jolasak eta txokolatada izango dira.


Gaur goizean hasi dira Irlandako Presidentziarako hauteskundeetako botoak kontatzen. Parte hartzea ez da %50era heldu


BM Corrales hartuko du etxean etzi Ereintzak

Ereintza eskubaloi taldeak BM Corralesen kontra jokatuko du etzi, 19:30ean, Galtzarabordako kiroldegian. Ereintza egun Espainiako Lehen Mailako liderra da, baina puntu bakarrera dauka BM Corrales.


Euskaldun berriei omenaldia, Euskararen Egunari begira

EAEko erakundeek gogorarazi dute duela 30 urte baino 300.000 euskaldun gehiago dagoela Araba, Bizkai eta Gipuzkoan.

Jaurlaritzak, aldundiek eta udalek euskaldun berriak omendu dituzte gaur, datorren abenduaren 3an izan den Euskararen Nazioarteko Egunaren harira.

Bilbon egindako ekitaldi baten egin diete aitortza, Jaurlaritzak, Arabako, Bizkaiko eta Gipuzkoako aldundiek, lurralde horietako hiriburuetako udalek eta EUDELek adostutako adierazpen bat irakurrita.

Adierazpenean azpimarratu dutenez, euskara biziberritzeko prozesua, autonomia lortu zenetik, arrakastatsua izan da "gizarte osoaren esfortzuari esker; eta hazkunde funtzionala eta geografikoa izan den arren, demografikoa ere izan da".

Testuaren sinatzaileek "bi arrazoi nagusitan" oinarritzen dute hazkunde hori: "Alde batetik, hezkuntza; eta, bestetik, pertsona helduen euskalduntzea".

"Horregatik jarri nahi izan dugu arreta gure ustez eredu diren pertsona horiengan: euskaldun berriak; bereziki heldutasunean euskaldundu direnak, seme-alabei etorkizun euskalduna bermatu dieten gurasoak ahaztu gabe", azpimarratu dute adierazpenean.

Erakunde sinatzaileek gogorarazi dute Euskal Autonomia Erkidegoan duela 30 urte baino 300.000 euskaldun gehiago dagoela orain, eta kopuru "handia" dela hori, "esperantza elikatzen, etorkizuna indartzen eta euskararen biziraupenerako garrantzia berezia" hartzen duena.


Eneko Otaño: 'Hasieran alde egin eta irabaztea lortu dut'

Eneko Otañok Ugaitz Mugertza garaitu du Urrezko Aizkolarien kopako kanporaketan. Norgehiagoka Usurbilen jokatu da.

Eneko Otañok Ugaitz Mugertza garaitu du Urrezko Aizkolarien kopako kanporaketan. Norgehiagoka Usurbilen jokatu da.


Balkoitik zintzilik zegoen haur bat erreskatatu dute Alacanten

Bost urteko haurra etxean bakarrik zegoen, 'oso beldurtuta'. Haren ama atxilotu dute, adingabeak abandonatzea leporatuta.

Suhiltzaileek zazpigarren solairuko balkoi batetik zintzilik zegoen bost urteko haur bat erreskatatu dute Alacanten.

Udaleko iturriek azaldu dutenez, adingabea bakarrik zegoen etxean, eta suhiltzaileek erreskatatu duten unean "oso beldurtuta" zegoen.

Hiri erdiguneko Luceros plazan zeuden herritarrek eman diete abisua larrialdi zerbitzuei.

Erreskatea egiteko saski moduko bat duen eskailera bat erabili dute suhiltzaileek. Bi suhiltzaile haurra zegoen balkoira gerturatu dira eta saski barrura sartu dute. Haurra onik dago.

Gertaeraren nondik norakoak ikertzen ari dira.

Poliziak haurraren ama atxilotu du adingabeak abandonatzea leporatuta, eta gaur goizean zehar deklaratuko du agenteen aurrean.


Edertasunaren bila Van Goghen eskutik

Zigor Etxebeste, zinema kritikaria.

‘AT ETERNITY’S GATE’

Zuzendaria: Julian Schnabel

Urtea: 2018

Herrialdea: AEBak eta Frantzia

Vincent Van Gogh margolariaren bizitzak artista madarikatuek dituzten ezaugarri guztiak ditu: desira, pasioa, bizitza zaila, bere arterik gabeko bizitza ez ulertzea, jeinutasuna, sorkuntza mugagabea, gizartearen onespen eza eta, tarteka, gaitzespena, hil osteko esker ona, heriotza misteriotsua… Horrek guztiak ez dio gure gizarteari ihes egin eta zineak, kulturalki espresio masiboa izanik, amua askotan irentsi du. Eta nolabait, Van Gogh film biografikoetan azpigenero bihurtu dela dirudi.

Gaurdaino, ugari dira margolari holandarra protagonista gisa irudikatu dituzten filmak (film labur eta luzeak telebistarako filmak edo doku-dramak barne), baina sei izan daitezke aipagarrienak: Lust for Life (Vincente Minnelli, 1956); Vincent and Theo (Robert Altman, 1990); Yume (Akira Kurosawa, 1990, Beleak atala); Van Gogh (Maurice Pialat, 1991); Loving Vincent (Dorota Kobiela eta Hugh Welchman, 2017) eta At Eternity’s Gate (Julian Schnabel, 2018). Guztiak oso modu desberdinean irudikatzen dute margolaria, eta aktoreek era askotako antzezpenak aurkeztu dituzte ere (Kirk Douglas, Tim Roth, Martin Scorsese, Jacques Dutronc, Robert Gulaczyk eta Willem Dafoe dira, hurrenez hurren, aipatutakoen protagonistak).

Aste honetan, zinema aretoetara iritsi den azkena, At Eternity’s Gate, Julian Schnabelek gauzatutako erretratu oso pertsonala da. Eta ez bakarrik zerbait berria erakusten digulako (aipatutako film gehienek originaltasuna bilatzen dute artista irudikatzean), margolaria den batek Van Goghi buruzko film bat gauzatu duelako ere lehen aldiz. Artista moduan Schnabel Van Goghen atzealdea litzateke, batez ere esker onari dagokionez, newyorktarra aspalditik arte munduan ospea (eta dirua) duelako, eta holandarrak, jakina denez, bizi artean ez zuen ia koadrorik saldu.

Filmak egin dituen bakoitzean, bere ukitu pertsonala eman die beti Schnabelek, eta gehienetan pertsonaia bitxi baten inguruan sortuak izan dira (Basquiat margolaria, Reinaldo Arenas idazlea edo Jean-Dominique Bauby editorea). Horrek ez du esan nahi lan hauek zinema ikuspegitik ondo egituratuak daudenik; plastikoki espresatzen den artista batek zinean ez baitu lengoai estetiko berdina erabiltzen. Schnabelek, estetikari dagokionez, gustu ikaragarria du, eta hori aipatutako filmen forman hautematen da. Baina narrazioa ez denez beti sorkuntza maila berera iristen, nahasmena sortarazi dezake.

At Eternity’s Gate filmak ez du Van Goghen bizitza guztia berrikusten, bere azken urteetan oinarritzen da, hau da, sorkuntzaz blai izan ziren une horietan (Arles, Saint-Remy eta Auvers-sur-Oise, aski ezagunak margolariaren lanagatik). Hala ere, lehen aipatu bezala, Schnabelek hurbilketa pertsonala egin nahi izan du, historia ofiziala alde batera utziz eta «Van Goghen bizitzan sentitzen nituen funtsezko uneak» azalduz.

Horregatik ez da harritzekoa filmaren bukaeran Van Goghen buru-hiltze ospetsuaren teoria baztertzea eta azken urteotan agertu den teoria berri bati ateak irekitzea. Dena dela, Schnabel ez da sentsazionalista bat, eta ez dio aparteko garrantzirik ematen pasarte horri.

At Eternity’s Gate filmean bi atal dira gehien balioetsi ditzakegunak: Willem Dafoe aktoreak sortzen duen sekulako antzezpena (fisikoki eta emozionalki gaindiezina, sari guztiak eraman beharko lituzke), eta Schnabelek duen gustu estetikoa, bai paisaietan (Van Goghek bisitatutako benetako lekuak ikusten ditugu), bai margolanetan (margolariaren ekintza fisiko eta plastikoa agertzen da sinesgarritasunez).


Autobusen geralekuak tokiz aldatuko dituzte

Jaiak direla eta, hilaren 19tik 21era eta 26tik 27ra bitartean, autobusen geralekuak tokiz aldatuko dituzte. Goierrialdea, Ordiziarako bidean, Barrendain plazan eta Joan Iturralden geldituko da; Ihurrerako bidean, berriz, betiko tokietan. Alsa, Pesa eta Burundesa enpresen zerbitzua ohiko tokietan erabili ahal izango da.


Ikasi eta gabezia bati konponbidea eman

Sakana Lanbide Heziketa institutuko ikasleek Arrano Beltza eskolarendako bizikletak aparkatzekoa egin dute.

Ibilgailu ez kutsakorrak erabiliz ikasleak eskolara joatea. Hori da Iturmendiko Arrano Beltza eskola komunitatearen asmoa. Eta bizikleta da halako ibilgailu bat. Baina ikasleak eskolara bizikletaz joaten baziren haiek non aparkatu ez zuten. Maiatzaren 19ra arte. Pasa den ostegunetik horretarako aukera dute, Sakana Lanbide Heziketako (LH) soldadura eta galdaragintza gradu ertaineko ikasleek eta irakasleek iturmendiar txikien marrazkietan oinarritutako bizikletak aparkatzeko gailua jarri baitute. Bi ikastetxeetako ikasleak elkartu ziren mustutzean.

Ibilbide baten ondorioa

Sakana LH ikastetxeak eskualdearen beharretara egokitzeko, ikasleek duten profesionaltasunaren mailaren berri jaso dute. Ikastetxean garbi dute “gaur egun trebetasun eta ezagutza teknikoez aparte, ekimena izatea, talde lana eta adierazteko gaitasuna kontuan hartzen diren gaitasunak” direla. Horregatik, ikastetxeko irakasle batzuk 2012-2013 ikasturtean Egitasmoka Lana eta Hezkuntza Egokitzailean trebatu ziren.

2014-2015 ikasturtean soldadura eta galdaragintza gradu ertaineko ikasleekin egitasmoka lan egiten hasi ziren. Emaitzak “ikusgarriak” izan direla esan digute ikastetxetik: ikasle eta irakasleen inplikazio eta motibazio handia, haien arteko harremanaren hobetzea, idatzizko eta ahozko adierazpena hobetu ziren, talde lanean aritzen ikasi zuten eta ezagutza praktikoen maila handia lortu zen.

Ikasturte honetan Sakana LH Hezkuntza Berrikuntza Proiektuen deialdira aurkeztu eta aukeratua izan da. Hala, “ikasleen, irakasleen eta gizarte inguruaren ikasketa, trebakuntza eta pertsona garapena sustatzearekin batera, Iturmendiko eskola publikoaren arazoa konpontzen saiatu dira”. Gradu ertaineko curriculumeko edukiekin batera ikasleendako onuragarriak diren aspektuak jaso dituzte: arazo erreal bat konpontzea; zerbitzua eskainiz inguruarekin erlazioak sustatzen ditu, gizarte konpromisoa prestakuntzarekin lotuz; ikasle, irakasle eta inguruan motibazioa sortzen du; kunde jasangarriaren inguruko kontzientzia hartzea; kolektibo desberdinen arteko erlazioa eta kooperazioa sortzen du; inguruaren behar errealekin lan egiten erakusten du… Sakana LHtik jakinarazi dute bide horretan sakontzeko asmoa duela.


Arrabola

Ez dakit inoiz gertatu zaizuen zenbait bidaia edo lekutan halako lotura berezi bat egin duzuela, ustekabean, han

ikusitako eta buruan iltzatuta geratu den irudi batekin; esaterako, Getarian ikusitako ohikoa baino katu gehiagorekin, Lekeitioko magnoliekin edo Aragoiko almendra-arbolen lore zuri-arrosekin.

Etxe barruan beharturik egon beharreko egun horien ondorengo lehenengo paseoak, esaterako, kala loreekin loturik geratuko zaizkit, hala uste dut. Badakizue, lore zuri erdi lizun erdi xahu horiekin, etxetik kanporako irtenaldi horietan kalena (eta ez kaleena) izan baita non-nahi begietara eman didan irudi errepikatua: erreka ondoan, erretenean, baserri atarian, baratze-bazterrean…

Hala ere, ez dira bakarrik landare, animalia edo gauzen irudiak leku, garai edo uneak markatzen dituztenak. Hitzek ere hartzen dute, horrela bat-batean, arrazoi handirik gabe, irudiz, lehen ez zuten garrantzia, eta, zergatik jakin

gabe, hor daude une baten adierazle bilakatuak. Esate baterako, azkeneko bi hilabete arraro horietan izan da, nik uste, berea ez zuen ospea jaso duen hitz bat, eta hitz hori arrabola da.

Hitza, niretzat behintzat, ezohikoa da, berria, oraindik burmuinean irudi bat zizelkatu ez duena, eta hiztegira jo dudanean gauzak ez zaizkit gehiegi argitu, hauxe aurkitu baitut:

1 iz. Oreak lantzeko zurezko tresna zilindrikoa.

2 iz. Zilindro formako pieza mekanikoa.

Orea lantzeko, eta esne-gainarekin egiten zituen galleta ezin hobeak egiteko, botila biribil bat erabiltzen zuen gure amona Mikelak, eta baso bat supergalleta haiei forma emateko. Arrabolarena aberatsen etxeetako kontua izan behar zuen. Baina ez naiz egia osoa esaten ari, definizio horrek eman dit bide asmatzeko zer den delako arrabol hori, eta frankismo garaiko txiste zaharretan agertzen zen sukaldeko tresna ekarri dit gogora, etxekoandreek eskuetan edukitzen zutena senar parrandazaleek etxera berandu eta gehiegitxo edanda iristen zirenean. Horixe zen, bada, arrabola, rodilloa!

Nire miresmena pizten zuten kirol-kazetariek inon eta inork kirolik egiten ez zuen garaietan jo eta ke honi eta hari buruz txutxu-mutxuka aritzen zirenean behin eta berriz aipatzen zuten arrabola, ordea, beste zerbait zen. Hura ez zen orea lantzekoa, eta bigarren definizioarekin egon behar zuen lotuta, zilindro formako pieza mekanikoa dioenarekin. Eta Interneten begiratutakoan eta han bizikleta-arrabolak ikusitakoan piztu zitzaidan argia. Kirolik gabeko garaietan aipatzen zuten arrabola famatu hura inora joan gabe leku berean jo eta ke bizikletari eragiteko tresna mekanikoa zen!

Nik aditua nuen Alemanian antzeko tresna bat jartzekoak zirela oilaskoei, horrela, etengabeko ibilian, izterrak landu, eta gantza gutxiagoko eta gihar gehiagoko hegaztiak lortzeko, baina ideia erretiratu egin behar izan zutela animalien

aldeko taldeek tratu txarrak erabiltzeagatik salatu zituztelako. Orduan, erruki izan nien arrabolari eragiten zebiltzan

pilotari, txirrindulari, futbolari, eta beste kirolari profesional eta kalekoei. Baina haiek gustura ari zirela konturatu eta isildu egin nintzen salaketarik jarri gabe.

Hala ere, diot, nola liteke kirolik ez den garaian irratia jarri eta lehen adina denbora aritzea txutxu-mutxuka, arrabol santua gora eta arrabol santua behera, haren erabiltzaileen onurak eta abenturak kontatzen?

Ahaztuta nengoen, jakina, kirola erlijio berrietako bat dela gure gizartean, eta ezin dela ukitu. Amen. Hori bai,

nirekin, eta nire antzeko sinesgabekoekin, ez saiatu hainbeste, alferrik zabiltzate, gu ez gaituzue arrabolari lotuko, nahita ere.


5 hilabetez egongo da itxita Mutriku eta Deba arteko errepidea

Eguazten arratsaldean aurkeztu zuten proiektua herritarren aurrean Mutrikuko Udaleko eta Foru Aldundiko ordezkariek. Larangako auzokideekin ere batu zirenBost hilabetez egongo da itxitaMutriku-Deba errepidea (GI-638) eta hobekuntza lan horien aurkezpena egin zuten eguaztenean Mutrikuko Udaleko eta Gipuzkoako Foru Aldundiko ordezkariek, Zabielen. Jende asko hurbildu zen batzarrera, gaia herriarentzat garrantzitsua dela iritzita.Agintariek eta proiektua egin duen enpresako ordezkariak fotomuntaketen bitartez azaldu zituzten hobekuntza lanek eragingo dituzten gorabeherak. Politikariek, orain arte herritarrek komunikabideengandik zekitena xehetasun gehiagorekin azaldu zieten bertaratutakoei. Lanak egingo dituzten bi puntu larrienetan, Alkolean eta Ipitxarriko bihurgunean hain zuzen, hobekuntzak aldi berean egingo dituztela azpimarratu zuten aldundiko ordezkariek, errepidea ahal den denbora gutxien itxita edukitzeko: «Bost hilabete aurreikusten dira horrela, eta gerora ere aldi askotan semaforo bidez alde bakarra egongo da zabalik», zehaztu zuen Mutrikuko alkate Joxe Angel Lizardik.Herritarrek hainbat kezka azaldu zituzten proiektuari buruz: Laranga auzorako sarrera hobetuko duten, Arbeko zaborren transferentzia gunearekin zer gertatuko den, bidea zergatik hasten den Ondarbeltzeko sarreratik eta ez tuneleko sarreratik, pasealekua oinezkoentzat soilik izango den, eta abar. Nabarmendu dutenez, proiektua tunelaren parean hasi beharrean Ondarbeltzen hastearen arrazoia Deba ibaiko plan berezia da, Gipuzkoako Foru Aldundiaren eskumenetatik at geratzen dena. Horrez gain, aldundikoek esan zuten ez zutela egingarri ikusten 5 hilabetez «soilik» itxita egongo den inguruan izugarrizko hobekuntzak egitea, oso garestia aterako bailitzateke. Proiektuaren inguruan zerbait gaineratu nahi duenarentzat alegazio eta proposamen epea zabalduko da, hilabetez.Larangakoekin bileraHerritarren aurrean proiektua aurkeztu aurretik, Larangako auzokideekin beste batzar bat egin zuten udaletxean aldundiko eta udaleko ordezkariek. Lanek zuzeneko eragina edukiko dute auzo horretan, eta bertako biztanleak euren kezkak eta zalantzak argitzera joan ziren udaletxera. 10 bat auzotar joan ziren batzarrera, eta auzoan daukaten batzordeak egindako datu bilketa azaldu zuten: zenbat lagun bizi diren, beraien adina, zenbat ibilgailu dauden, egiten dituzten joan-etorriak… Errepidea itxita egon behar den bost hilabeteetan edukiko dituzten ordezko bideak zeintzuk izango diren azaldu zizkieten aldundiko ordezkariek. Auzoaren inguruko pistak aztertu zituztela esan zieten, eta horiek zertxobait zabaldu eta zenbait bihurgunetan moldaketa batzuk egingo dituztela esan zieten, autoen joan-etorria bi norabideetan egin ahal izateko; sarrera-irteera Olabarrieta auzora izango lukete. Inguru hura sarrerarako egokitzea eskatu zuten. Beste aukera batzuk aztertzeko eskatu zieten. Auzotarrek, euren proposamena aztertzeko eskatu zioten aldundiari, hau da, auzorako sarrera leku batetik egitea eta irteera beste batetik.Bestalde, lanen ondorioz ateratako lurrak botatzeko behin behineko betelan gunearen azalpenak ere eskatu zituzten, lurren behin behineko desjabetze edo lagapena nola gauzatu behar zen argitzeko. Hotelaren eta ostalaritzako beste jarduerek izan ditzaketen galeren aurrean ere kezkak agertu zituzten Larangakoek. Alegazioak aurkezteko hilabeteko epea daukatenez , auzotarrek euren proposamenak udalarekin landu eta prestatzeko konpromisoa hartu zuten, ondoren aldundiari aurkezteko eta azken horrek aztertu ditzan.11 milioi euroLanek 14 hilabete eta erdi irautea aurreikusten dute, eta horietatik 5 hilabetez errepidea guztiz itxita egongo da. Lanak 2018ko udazkenean hasiko dira, eta 11 milioi euroko aurrekontua edukiko dute. Egunero, 6.000 ibilgailu igarotzen dira bide horretatik, eta errepidea itxita dagoenean Galbaixoko bidetik egongo da igarobidea.Mutrikuko Udalak azaldu duenez, bi bilerak giro onean joan ziren, herritarrek badakitelako zein garrantzitsua den Mutrikurentzat errepidea hobetzea.


Hamargarren urteurrena ospatzen hasiko da Goizuetako Umore Ona Abesbatza

Igande eguerdian kontzertua eskainiko du elizan eta ondotik poteoa, bazkaria eta bideo emanaldia izanen dute

Goizuetako Umore-Ona abesbatzak kontzertua eskainiko du ekainaren 5ean herriko elizan, igande eguerdiko 12:30ean. Aurten, hamargarren urteurrena ospatzen du Umore Ona abesbatzak eta ekitaldi berezi batzuk egingo dituzte urtean zehar. Igandekoa, lehen taldearekin abestutako partaide ohiekin batera eginen dute.

Egitaraua

12:30ean kontzertua eskainiko dute eta ondoren kantu poteoa.

15:00etan bazkaria izanen dute, eguraldiak laguntzen badu Errekahaundi paseoan.

19:00etan Bideo emanaldia eskolako jangelan.

Aipatzekoa da maiatzaren 21ean Donostiako Konstituzio Plazan ere gauez emanaldi bat eskaini zuela Umore Ona Abesbatzak, akordeoilari talde baten laguntzarekin.


Pala txapelketa irekian jokatu nahi duten neskek izena eman dezakete

Badira aste batzuk Euskal Herriko Pala Txapelketa Irekia hasi zenetik. Mutilen hiru mailetako partidak jokatu dituzte orain arte, eta nesken txapelketa antolatzen ari dira Giriziakoak. Horregatik, parte hartu nahi duten emakumeek izena eman dezakete. Bi maila egongo dira: gaztetxoak eta helduak.

Madalensoroko kantxan jokatu nahi dutenek, e-posta bidez eman dezakete izena, edo 656 71 12 75 telefono zenbakira deituta. Apirilaren 7ra arte eman daiteke izena.


Datorren kurtsorako ikastaro proposamena egin dakioke Gizartekintzari

Gizartekintzak datorren ikasturtean egin daitezkeen ikastaroen inguruko proposamenak jaso nahi ditu. Edonork egin dezake proposamena, beti ere uztailaren 14a baino lehen.

Azpeitiko Udaleko Gizartekintza sailak proposamenak jaso nahi ditu datorrem ikasturterako. Urtero lez ikastaroen eta ekintzen egitaraua prestatzen ari da gizartekintza saila, eta oraingoan herritarren laguntza nahi dute egitarauaren osaketarako.

Interesatuek uztailaren 14a baino lehen egin behar dituzte proposamenak, Udaletxean. Ondoren, gizartekintzak ikastaro batzuk aukeratuko ditu, azterketa bat egin ondoren.

Proposamena egiten duenak berak emango ditu ikastaroak, hala nahi izanez gero. Horretarako lokal bat utziko dio Udalak.

Informazio gehiago nahi duenak Gizartekintzara jo dezake, edo telefono honetara deitu: 943 157192.


Osasun txartela lortzea zailduko die PPk etorkinei, erroldatze irizpideak aldatuta

Neurriak argudiatzeko, Espainiako Gobernuko Osasun ministroak dio "atzerritarrek osasun zerbitzua gaizki erabiltzearen ondorioz" 917 milioi gastatu zirela 2009an. Lopezek esan du Jaurlaritza ez dela izango "intsumiso"; derrigorrezko diren neurriak beteko dituztela eta eskumenak gainditzean helegiteak jarriko dituztela.


Ane Irazabal, kazetaria: "Zirku mediatiko baten parte sentitzen naiz batzuetan”

Grabagailua eta koadernoa soinean, 2010ean heldu zen Palestinara Ane Irazabal, bertako albisteak Berria edota EITBra gerturatzeko asmoz; urteetan bildutakoaren berri eman du SolasALEAn saioan.

Kazetari independente modura, Ekialde Hurbileko gatazken berri eman du azken urteetan Ane Irazabalek (Arrasate, 1982) Euskal Herriko – Argia, Berria, EITB– eta kanpoko hainbat hedabidetan. Greziako hauteskundeak edota Parisko atentatuak ere bertatik bertara jarraitu ditu azken urtean. Freelanceak egunero- koa antolatzea "zaila" dela aitortu du, egun batetik bestera agertzen diren albisteen atzetik dabilelako; Tunisia edo Turkia izan daiteke, akaso, hurrengo geltokia, eta bitar- tean irakurri eta hurrengo proiektuak prestatzen dabil.

2015eko albisteen artetik zein aukeratuko zenuke? Istorio edo argazkiren bat?

Errefuxiatuen krisia bisualki oso ikusgarria izan da, eta nik gogoan dut atentzioa eman zidan albiste on bat. Austriaren eta Hungariaren arteko mugan geunden, Nickelsdorfen, Hungariak muga itxi behar zuela agindu zuenean. Azken eguna zen eta milaka errefuxiatu helduko zirela abisatu ziguten. Euskadi Irra- tiko konexioan sartu eta ehun-berrehun bat izango zirela kontatu nuen, baina handik ordu batera milaka eta milaka heldu ziren, ez zen amaitzen! Denak zeuden pozik, umeak barrezka, amak garaipenaren zeinuarekin. Bazekiten behin Austriara iritsita zailena eginda zegoela; hainbeste dramaren artean garaipen sentsazio hori eta poz aurpegiak ikustea oso polita izan zen.

Errefuxiatuen dramak jarraitzen du, bitartean.

Uste dut orain gertatzen ari denak ondorioak izango dituela datozen hamarkadetako Europako gizartean eta gure esku dagoela ikustea zer egin dezakegun bizikidetza bat bultzatzeko. Errefuxiatu asko eta asko ez dira bueltatuko, Siriako gerrak luze joko du eta pertsona horiek guztiek eskubide osoa dute hemen bizitza berri bat hasteko. Haien egokitzapena gure esku dago, baita komunitate txikietan ere. Uste dut Frantziako atentatuek erakutsi digutela ghettizazio eta isolamendu politikak oso ondorio txarrak dituztela eta, beraz, nik uste dut bizikidetza bultzatu behar dugula denon artean eta beldurrik ez izan, askotan "berriak" beldurra ematen digulako.

Irakurri elkarrizketa osoa Arabako Alea aldizkariko 45.zenbakian. Harpidetza egiteko hemen.


Siriako erregimenak, Al Assad presidentearen kontrako protestetan parte hartzeagatik atxilotutako 552 preso askatuko ditu


Hernani garaipen bila, gaur Kataluniara

Hernanik F. C. Barcelonaren aurka jokatuko du gaur, itzulerako lehenengo partidua. Garaipen bila joango dira Kataluniara, goiko postuetara gerturatzeko asmoz. Hernani 5garren postuan dago, baina Barcelona 4 puntutara du hirugarren postuan eta Vigo 6 puntutara bigarren. Norgehiagoka 12:30etan izango da La Teixoneran.


Irribarria eta Albisu elkarrekin, Ordizian

Profesional mailan ez da izan biak elkarrekin jokatzen ikusteko aukera handirik. Horregatik agian, ikusmin berezia sortu du Ordiziako Santa Ana jaietako pilota jaialdiak. Partida estelarrean, Iker Irribarria aurrelari aramarra eta Jon Ander Albisu atzelari ataundarra bikote berean ariko dira, Olaizola II.aren eta Zabaletaren aurka. Jaialdia Santa Ana zaindariaren egunean, uztailaren 26an izango da. Aurretik, Retegi Bi eta Martinez ariko dira Jaka eta Lasa IV.ren kontra.

Euskal Jaietan, berriz

Ataundarra eta aramarra elkarrekin jokatzen ikusteko aukera gutxi izan dira orain arte –Legazpin jokatu zuten biek 2015. urtean, Urrutikoetxearen eta Barriolaren aurka–, biak enpresa ezberdinetan ari direlako. Baina Santa Ana jaietakoa ez da udara honetan elkarrekin jokatuko duten bakarra izango. Izan ere, irailaren 6an, Ordiziako Euskal Jaien barruan, bikote moduan aterako dira berriz kantxara, kasu horretan, Bengoetxea VI.aren eta Larunberen kontra jokatzeko.

Ordiziako bi jaialdi horien antolatzaileek ahalegin berezia egin dute Goierrin hain ezagunak eta jarraituak diren bi pilotariak elkartzeko, eta era berean, maila handiko partidak antolatzeko, Olaizola II.a eta Bengoetxea VI.a ere Ordizian izatea lortu baitute.

Bonuak eta sarrerak

Bi jaialdietarako bonu edo txartelak 65 euroan jarriko dituzte salgai. Bonuak egiteko uztailaren 10 eta 12an joan beharko da Sanperio kaleko lokalera, 19:00etatik 21:00etara. Sarrerak aurrez erosi nahi dituztenek berriz, hilaren 13, 14 eta 17an izango dute aukera.


Bideoa. Gure Esku Dago ekimenaren aurkezpen bideoa


Eskulanak egiten hastea ere badugu egun hauetan

Etxean sartuta egon behar dugun egun hauetan, gure burutik edozer gauza pasatzen da. Sare sozial bidez zabaldu diren bideoak ikusi besterik ez, irudimena noraino heldu daiteken jakiteko. Nik sukaldaritzara, eta eskulanetara bideratu dut egoera honek eragindako beldurra, ezjakintasuna...

Egun hauetan osasun krisi honek eraginda etxean gaude. Denbora ordea nola pasa? Zer egin etxean hainbeste denboraz, etxean egoten ez dakigunok?

Orain dela astebete inguru lagun batek estropo batzuk behar zituela, eta ea egingo nizkion esan zidan. Nik noski baietz eta tartea hartutakoan egingo nizkiola erantzun nion. Larunbatean ganbara igo, eta kañamozko lokarria gordeta ikusita, "oraintxe egingo dizkiat" pentsatu nuen.

Labana eskutan eta lokarria aldamenean balkoian lasai eseri eta estropoak egiten aritu nintzen. Etxeko txikienek ere lagundu zidaten, lan honetan.

Batzuek tabakoa lepo erreko dute, beste batzuek pare bat zerbeza hartuko dituzte, eta beste batzuek hamar liburu irakurriko dituzte egun hauetan. Ni berriz estropoak egten lasaituko naiz.

Eskatu dizkidanak zenbat den galdetu dit, eta ez diot erantzun. Zoramen hau pasatzen denean kafe bat ordaintzen badit, nik estropuak emango dizkiot trukean. (Zenbat balio dute ba?)

Estropo hauen zarata Urola ibaian grau eta grau entzungo den eguna ere iritxiko da.

Bitartean tapa pala eta gortu balantzaa


Seguin, Frantziako ministro eta Asanblea Nazionaleko presidente ohia zendu da

Philippe Seguin Frantziako ministro izandako eta Asanblea Nazionaleko presidente ohia hil da bart, bihotzeko arazoak izan ostean. 66 urte zituen.

1986 eta 1988 artean izan zen ministro, Gizarte Gaietarakoa eta Enplegukoa, presidente Jacques Chirac kontserbadorea zela. Asanblea Nazionaleko buru, berriz, 1993-1997 artean izan zen.

1992an Maastricht-eko akordioaren aurka azaldu zen.

UMP alderdiak nabarmendu du "gizon zuzena" zela Seguin, eta beti "besteen zerbitzura" aritu zela.


«Zuhurtziaz goaz Europan jokatzera, gure bidetik atera gabe»

Bilbo Basketen barruan, bi albiste handi izan dira entrenatzera itzuli eta segituan: datorren sasoian Europan lehiatuko da, Txapeldunen Liga lehiaketan, eta Alex Mumbruk kontratua luzatu du bi denboraldirako. Entrenatzaileak taldeak oraingo bidetik jarraitzea nahi du, hankak lurretik altxatu gabe.

Hiru sasoirako etorri zen Bilbora Alex Mumbru (Bartzelona, 1979) 2009an, eta ez da joan. Retabet Bilbo Basketeko ikur bilakatu zen jokalari zela, eta orain, iparrorratza ere bada, aulkitik taldea gobernatzen baitu. Lehen sasoia osatu gabe utzi behar izan du ACB ligan, bosgarren zuela taldea, eta horrek eman dio, hain justu, datorren denboraldian Europara itzultzeko aukera, zazpi urteren buruan. Beste bi denboraldirako luzatu berri du kontratua entrenatzaile katalanak. Adi dago ACBk zer erabakiko duen laster: lehiari berrekin ala ez.

Jokatuko da ACB liga orain?

Gustatuko litzaidake betiko normaltasunera itzultzea, merkatari txikiek irekitzea, jendeak erostea, herritarrak lasai terrazetan garagardoa edatea eta abar. Baina orain ez dakigu zer gertatuko den. Kirolak ohikora itzultzea ona litzateke, baina garbi eduki behar dugu lehentasuna gizarte osoaren osasuna dela, eta ea nola kudeatzen dugun hori guztia.

Jokatzen bada, zer iruditzen zaizu ACBk aukeratutako formatua?

Ohiko moduan izatea zoragarria litzateke, baina gustatzen zait formatua, Koparen itxura duelako, eta zaleentzat erakargarria litzateke formatu berria. Baina jokalarientzat partida asko lirateke, eta horrek sekulako nekea eragingo lieke. Etxean egon dira mugitu ezinda, eta oraingo prestaketa denboraldi-aurre bat da, baina denboraldian, oso gogorra.

Txapeldunen Ligan jokatzeko aukera irabazi duzue sasoi honetan, eta Europan ariko zarete datorren denboraldian.

Denboraldi ona egiten ari ginen, eta lan horrek emandako saria da. Polita da Europara itzultzea, Bilbo eta Bizkaia kontinentean zehar erakustea. Baina zuhurtzia guztiarekin goaz, badakigulako zer garen eta nondik gatozen eta nora goazen. Gauzak ondo egiten ari gara, eta horrek guztiak lasaitasuna ematen digu.

Euroligan jokatu zenuen Bilbo Basketekin, Eurocupeko finala ere bai , eta zer da Europan lehiatzea?

Eurocupeko finala jokatu genuenean edo Euroligan aritu ginenean, oraingoen aldean beste egoera batzuk ziren, eta talde haiek baziren horrelako lehiaketak jokatzeko egindakoak. Oraingoa beste zerbait da, beste helburu batzuk dauzka, eta denboraldi hau oso ona ari ginen egiten. Ea gai garen umiltasun berarekin jarraituz datorren sasoian ere partidak irabazteko, ondo jokatuz.

Txapeldunen Liga oraingo Bilbo Basketen neurrira egindako txapelketa da?

Ez dakit ez ote den gure neurria baino handiagokoa. Aurrekontua daukaguna daukagu, eta badakigu hori dela gure bidea. Lehiari dagokionez, ACBtik ez jaistea da erronka eta helburua, eta sasoi honetan, hori lortzeaz gain, Europarako sailkatzea lortu dugu. Dena dela, zuhurtziaz joan behar dugu Europara, eta gure bidetik ez atera. Baliatu egin behar dugu aukera on hori, jokalariak hazten joateko, ondo jokatzeko, taldea egiteko, baina betiere, oso kontuan izanda gure helburu nagusia ACBn jarraitzea dela. Etxeko liga da, eta asteburuero asko izaten dugu jokoan. Europakoa sari bat da, guretzat eta zaleentzat, aukera izango dutelako taldea sarriago ikusteko.

Europako eta ACBko partidak aste berean jokatu beharko dituzue, eta komeniko litzaizueke taldean jokalari gehiago izatea. Hala izango da?

Beharko genituzke jokalari gehiago, baina ezin izango dugu egin. Gauza bat da zer nahiko genukeen, eta bestea da zein den klubaren egoera. Saiatu behar dugu Europan ondo lehiatzen, zaleek goza dezaten, eta garbi izan behar dugu orain baino gutxiago entrenatu ahal izango dugula. Taldeak jokatuz joan beharko du hobetzen, entrenamenduak gutxitu egingo direlako aste barruan partidak izango ditugulako.

Entrenatzaile gisa, beste esperientzia bat bizi izan beharko duzu astean gutxiago entrenatu behar horrekin. Plangintza aldatzera behartuko zaitu horrek, seguru.

Asko aldatuko da metodologia eta lan egiteko modua. Baina aterako gara aurrera, lana ondo eta umiltasunez egiten segitzen badugu.

Europan jokatzeko aukeraz gain, bada beste albiste handi bat taldean: zure kontratu berritzea. Nork esango zizun 2009an, etorri zinenean, 11 urte geroago hemen izango zinela, eta entrenatzaile, gainera.

Bilbokoak nahi duten lekuan jaiotzen direla esaten da, ezta? [barrezka]. Hiru denboraldirako etorri nintzen, gauza onak bizi izan ditut, eta horiei esker sekulako lotura egin dut zaleekin. Gauza txarrak ere bizi izan ditut, eta are gehiago lotu naute horiek zaleekin. Harreman hau hautsiko da egunen batean, bizitza honelakoa delako eta tokatu egingo delako egunen batean haustea, baina bitartean, gozatu egin nahi dut eguneroko lanaz, taldeaz, Miribillaz eta abarrez.

Entrenatzaileak beti izan behar omen du maleta prest.

Jokalariek ere bai. 17 urte nituenetik nabil horrela, nahiz eta ez naizen zalea lekuz asko aldatzekoa. Azkenean, Bartzelonan, Joventuten eta Real Madrilen jokatu nuen Bilbo Basketera etorri aurretik, eta hemen 11 urte daramatzat.

Zein dira zure helburuak entrenatzaile gisa?

Duela gutxitik naiz entrenatzaile, eta sekulako anbizioa eta gogoa daukat, urte gehiago daramatzan beste batek agian eduki ezin ditzakeenak. Baina beste horiek zakurragoak dira nire aldean. Nire nahia da hobetzen joatea, taldeak gero eta hobeto jokatzea, gauzak ondo egiten segitzea, eta pixkanaka hazten joatea. Espero zen baino azkarrago ari gara gauzak egiten.

Entrenatzaile batentzat zailena zer da, gauzak erraz egitea?

Entrenatzaile bakoitzak dauzkagu gure bideak eta moduak gauzak egiteko, eta nik neure estiloa daukat lanerako. Saiatzen naiz estilo horrekiko leiala izaten.

Estilo horretan ezinbestean egon behar dute zure entrenatzaile izan zirenengandik jasotako ikasgaiek, ezta?

Zorte onekoa naiz nire ibilbidean entrenatzaile asko eta oso maila onekoak izan ditudalako. Ondo konpondu izan naiz guztiekin, eta haien gauza onak eta ez hain onak barneratu ditut, eta, horrela, nik neure estiloa landu ahal izan dut. Azkenean, neure bidea aurkitzen aritu naiz.

Zer alde dago jokalari izan ala entrenatzaile?

Entrenatzaile gisa, partida batean askoz gauza gehiagotan jarri behar izaten da arreta, jokalariek onena atera dezaten. Jokatzetik erakustera igarotzea da entrenatzaile izatea. Ardura ere aldatu egiten da, entrenatzaileak egunero duelako hori jokalariak ondo aritzeko.

Entrenatzaileak moldatu egin behar du estiloa jokalarien ezaugarrietara, ala zuena aldaezina da?

Entrenatzaile ona da taldera moldatzen dena. Baina alferrik litzateke guk azkar jokatu nahi izatea eta jokalari motelak fitxatzea, adibidez. Entrenatzaileak egin dezakeen onena da jokalariak ulertzen saiatzea, haien onena atera ahal izateko. Hori funtsezkoa da guretzat, diru aldetik ez garelako gehien dugunak, eta daukagunari ahalik eta etekin handiena atera behar diogulako.

Ezohiko egoera honetan, nola dago jokalarien merkatua?

Mugimendua badabil, eta guk, diru gutxi dugunez, aurrea hartuta ibili behar dugu, garestitu baino lehen. Urte guztian elkarlanean egiten dugu lan Rafa Pueyo kirol zuzendariarekin, eta ahalik eta talde onena egiten saiatzen gara.

Oraingo taldetik zenbat jokalari dira jarraitzekoak?

Gustura asko emango nizuke primizia bat, baina ezin dut [barrezka]. Bosgarren ginen ligan etena izan zenean, eta gustatuko litzaiguke LEB ligatik datorren taldearen bizkarrezurrak gurekin jarraitzea. Baina ea gai garen lortzeko, eta horren gainean, ahalik eta jokalari onenak ekartzeko, betiere gure baliabideen barruan.

Nola eragingo dio egoera honek saskibaloiari?

Ekonomiari orokorrean nola eragin diezaiokeen ere inork ez daki, eta saskibaloian berdin gertatzen da. Egoera berria da, pandemia batean gaude, eta onena da poliki-poliki joatea, egunetik egunera, eta prest egotea etor daitekeenaren aurrean, izan ona edo izan txarra. Ona litzateke datorrenari aurrea hartzen saiatzea.

Zer egoeratan itzuli zaizkizu jokalariak?

Denboraldi-aurrean, jokalariak prest etortzen dira, udan ez direlako geldirik egoten, kirola egiten dutelako, modu batera edo bestera. Baina orain ohetik sofara, sofatik aulkira eta horrela egon dira, oso denbora gutxi egon dira zutik, eta giharrak beren lekuan jarri behar dituzte orain. Lasai joan behar dugu egoera honetan.

Alderdi psikologikoak fisikoak bezainbateko garrantzia izango du egoera honetan?

Lan psikologikoan nik lagun ditzaket jokalariak, baina haien lana da hori neurri handi batean. Gorputzak jokatzeko moduan jarri behar dituzte berriz, eta lan fisikoak du garrantzia.

ACB ligan 18 ala 20 taldek lehiatu behar duzue datorren denboraldian?

Ez dakit. Hau ere kolokan dago, beste guztia bezala, kirolean eta bizitzan. Ez dakit irailean hasiko den liga berria, urrian izango den, zaleekin edo zalerik gabe jokatuko dugun... Zalantza asko daude, eta onena da ikustea nola doan guztia.

Burutik pasatu zaizu Miribillan zalerik gabe jokatzea?

Entrenatu zalerik gabe egiten dugu egunero, baina zalerik gabe jokatzea ez dut imajinatzen. Zaleak guretzat birikak eta bihotza dira, energia ematen digute, eta ezin da hitzekin azaldu hori dena. Sentitu egin behar da jokatzen ari zarenean. Zaila izango litzateke zalerik gabe jokatzea, baina lehentasuna osasuna da orain.

Zer ondorio atera dituzu konfinamendutik?

Asko. Pentsatzeko denbora pila bat izan dugu. Autokritika egin dut, adibidez. Konturatu naiz ez garela ezer, eta pandemia batek milaka pertsona hil ditu. Ikusi dut ez geundela prest horrelako egoera bati aurre egiteko, eta, uste dugun arren munduaren erdigune garela, oso ahulak gara.


Sexu erasoek Gasteizko jaien balantze 'positiboa' lausotu dute

Gorka Urtaran Gasteizko alkateak eta Estibaliz Canto Kultura zinegotziak jaiek utzitako datuak aztertu dituzte prentsaurreko batean.

Gasteizko jaietan izandako sexu erasoek festen balantzea lausotu dute. Izan ere, "puntu beltz" hori kenduta, "positiboak" izan dira festak, "parte-hartzea, handia", eta "giroa, paregabea".

Hala adierazi dute Gorka Urtaran Gasteizko alkateak eta Estibaliz Canto Kultura zinegotziak, Ama Zuriaren festek utzitako datuak azaltzeko gaur emandako prentsaurrekoan. Gertaera horiek izan direla "puntu beltz bakarrak" adierazi dute.

"Eraso horien guztien egileak identifikatu eta atxilotu dituzte", baieztatu du Urtaranek. Jarraian, gaur goizaldean izandako erasoaz hitz egin du: 36 urteko gizon batek 14 urteko adin txikiko bati ustez abusuak egin dizkio.

Lehen kasua abuztuaren 4ko gauean gertatu zen. Gizon frantziar batek ukituak egin zizkien bi emakumeri, eta tabernako bezeroek atxiki zuten polizia etorri arte.

Ondoren, asteazken goizaldean, adingabe batek sexu erasoa egin zion beste bati. Epailearen aurretik pasa ostean, Zumarragako adingabekoen zentro batean sartu zuten.

Ostegun goizaldean, ukituak egin zizkioten beste emakume bati taberna batean.

"Gertaera horiek ikusita, ezin dugu esan jai bikainak izan direnik, nahiz eta jendeak primeran jokatu duen", esan du alkateak, "puntu beltz horrekin amaitzeko" beharra azpimarratu eta "erasoen aurrean herritarrek erakutsitako jarrera" eskertzeaz gain.

"Parte hartze handia eta giro bikaina"

Bestalde, alkateak "Gasteizko kaleetan izandako parte-hartze handia eta giro bikaina" azpimarratu ditu. Halaber, aurtengo nobedadeen arrakasta ere nabarmendu du: Zeledon Txiki eta Edurneren jaitsiera Espainia Plazan egitea edo autobusetan eskaeren araberako geldialdiak egitea.

Horrenbestez, jaien balantzea "oso positiboa" izan dela esan du Cantok: "ikuskizunetan jende asko izan da egunero" eta Zeledonen jaitsieran 80.000 pertsona bildu ziren Ama Zuriaren plazan eta inguruan.

Kontzertuei dagokienez, Foruen plazako emanaldiek 47.500 ikusle izan dituzte bost gauetan; Matxete plazako ikuskizunek 30.000; Espainia plazako 6 orkestrek 40.000 eta Probintzia plazara, berriz, 10.000 pertsona hurbildu dira.

Umorearen txokoak 20.000 lagun bildu ditu, umeentzako abenturaguneak 35.000, eta Antzoki Nagusiak 11.540.

Datu horiek ikusita, EH Bilduk zalantzan jarri du festak "bikainak" izan direla baieztatzea, "eraso matxistak" kontuan izanik. Hala, mugimendu feministekin lan egin dezan eskatu diote alkateari, eraso gehiago ez egoteko.


"Copito de Nieve" munduko gorila albino bakarra hil da

Gaur goizaldeko 6:40 aldera hil da Bartzeloan Zoo-an "Copito de Nieve" munduko gorila albino zuri bakarra, aspalditik jasaten zuen azaleko minbiziaren ondorioz. Iragan asteazkenaz geroztik Zoo-aren erakusketatik kanpo zegoen "Copito de Nieve", haren osasunak nabarmen egin zuelako okerrera azken egunetan. Jordi Portabella Bartzelonako Zoo-aren presidenteak adierazi duenez, eutanasia aplikatu diote gorila zuriari, "minez zegoelako eta heriotza duin bat izango zuela esan genuelako"

Bartzelonako Zoo-aren albaitariek eutanasia aplikatu diote gaur goizaldean "Copito de Nieve" munduko gorila albino bakarrari. Aurrez zenbait anestesiko emanak zizkioten "sufrimendua arindu" zezan, "azken hiru egunetan sufrikario latza pasatzen ari baitzen eta ohiko botikek ez ziotelako mina arintzen".

Jordi Portabella Bartzelonako Zoo-aren presidenteak aurrez esana zuen gorila zuriak "heriotza duin bat" izango zuela, "minaren sufrimenduak jota hil zedin". Azkenean, gaur gauen hartu dute eutanasia aplikatzeko "erabaki zaila". Portabellak zehaztu duenez, erabaki hori "hainbat aditurekin hitz egin ondoren hartu" dute.


Urtarrilaren 3an eta 4an zabalduko ditu ateak Gabonetako parkeak

Gura beste jolas egiteko gune bihurtuko da Ibarra kiroldegiko kantxa beste urte batez. Urtarrilaren 3an eta 4an zabalduko dituzte Gabonetako parkeko ateak (11:00-13:00 eta 17:00-20:00) 3 eta 12 urte arteko umeendako.

Han topatuko dituzte jolasak, puzgarriak, eskulanak egiteko tailerrak eta teknologiarekin lotutako jokoak, besteak beste.

Egun bateko sarrerak (6 euro) eta bi eguneko bonuak (10 euro) egongo dira –familia ugariko hirugarren kideak debalde, txartela erakutsita–.


Krea zentroaren bilakaera gelditu du Vital Kutxak

Erabilera eta funtzio «errentagarriagoak» hartuko ditu sorkuntza garaikidearen laborategi eta hezkuntza zentroak

Ez da uda lasaia izaten ari Arabako arte garaikidearentzat. Zenbaitek Montehermosoren lan ildoa ezbaian jartzen duten garai honetan, Krea zentroaren agurra gertu dago, hasieran irudikatu zen moduan behintzat. Vital Kutxaren Gizarte Ekintzaren barnean dagoen zentroak «baliabideen zentroa, trebakuntzarako lekua eta topaketarako eremutzat» definitzen du bere burua. Ordea, ez du asmo horiek aurrera eramateko zentro, leku edo eremu fisikorik izango. Ez, behintzat, jatorrian irudikatu zen moduan.

Carlos Zapatero Vital Kutxako presidenteak duela gutxi adierazi du «arduragabekeria», «luxua» eta «zentzurik gabeko ekintza» izango litzatekeela Krea zentroa jaiotzez zuen izaerarekin irekitzea. Betoñuko eraikina duela zenbait hilabete bukatu zuten, baita haren hornikuntza ere, baina inaugurazioa arrazoirik gabe atzeratuz joan da. Orain, erabilera «errentagarriagoetara» bideratu nahi du eraikina Vital Kutxak.

Jatorrizko egitasmoa bertan behera uztea deitoratu du Amarika Asanbladak, arte sektoreko jendeak gogoeta baten ondorioz lortutako erabakiak aldatzeko neurria dela uste baitu. Hain zuzen, Arabako arte garaikideko instalazioen harribitxietako bat izan behar zuen Kreak, sorkuntza garaikidearen laborategi eta erakusleiho, trebakuntzarako grinarekin, eta kultura eragileen arteko sare lana indartzeko ere.


Gernikak Gyor hartuko du gaur Eurokopan


0-5 irabazi dio Oiartzunek Bar Ignacio Hondarribiari

Ezer gutxi egiteko aukera izan zuten asteburuan Bar Ignacio Hondarribia taldeko jokalariek, Lehen Mailako Oiartzun taldearen aurrean. 0-5 galdu zuten. Andoni Piquerrek, Oskitz Saizarrek, Gorka Etxeberriak eta Oier Morenok (2) sartu zituzten golak.


Hamabost ibilgailuk elkar jo dute Castejonen, baina ez da inor larri zauritu

Istripu handia gertatu da gaur goizean AP-15 errepidean, Castejon (Nafarroa) parean: kamioi batek kontrola galdu eta bidean gurutzatu da, eta atzetik zetozen hamalau ibilgailuk bata bestearen atzetik jo dute. Hala ere, emakumezko batek soilik eraman behar izan dute erietxera, eta, gainera, zauri arinekin.

07:45 inguruan gertatu da ezbeharra, eta lehen ikerketen arabera errepideko izotzarekin izan dezake zerikusia. Ez da inor larri zauritu; bakar-bakarrik emakumezko bat eraman behar izan dute Tuterako Reina Sofia erietxera, baina zauri arinak soilik ditu.

Foruzagingoa ari da istripuaren nondik norakoak ikertzen.

Izotzak arazo handiak

Oro har, izotzak arazo handiak eragin ditu gaur Nafarroako errepideetan, bereziki, Erriberan. Foruzaingoak emandako datuen arabera, 20 bat istripu gertatu dira eskualde hartan, baina gehienak txikiak.


Pere Macias, CiUko idazkari nagusiaren ondokoari elkarrizketa

Kanpaina garaian, joan den astean, egindakoa da elkarrizketa hau:

"EZ DIEGU SUBIRANOTASUNARI ETA AUTODETERMINAZIOARI UKO EGINGO"

ERCko abertzaleek PSCrekin ituna egiteko aukera irekita utzita eta CiUrekin boto lehian arituta nazionalismo katalanari ez diotela mesederik egiten adierazi dio berriari Convergenciako hautagaiak

Jose Mari Pastor -

Bartzelona

Berriemaile berezia

«Bilera egiteko gela da. Nabari zaio, ezta?». Pere Macias zutik dago, elkarrizketa hasi aurretik jadanik igandeko emaitzei buruz hitz egiten. Azken inkestak ditu abiapuntu. «52 diputatu ematen dizkigute, ondo dago». Praka eta mokasin beltzak daramatza, alkandora zuria arraia finekin. Bulegoan bi mahai daude: berea, leihoaren aurrean, ondoan Kataluniako eta Europako banderak dituela; barrurago, mahai luze bat, hamar bat lagun elkartzeko modukoa. Mahaiburuko eserlekuaren aurrean bi luma luze, apaingarri. Atzean, Jordi Pujolen argazkiak.

Kanpainako azken egunetan ERC-PSCren arteko ustezko itunaren kontra hasi da mintzatzen Artur Mas: Macia, Companys eta Barrerak PSOErekin inoiz ez luketela itunik egingo esan du. Azken ahalegina da CiUtik ERCra boto gehiago ez joateko?

Artur Masek hauxe eskatu dio ERCri: haren botoek edo diputatuek Kataluniako historian lehen aldiz presidente bat aukeratzen ez laguntzeko, zeinaren alderdiaren erabakiak ez diren soil-soilik Kataluniaren barruan hartuko. Halakorik ez da inoiz gertatu. Lliga Regionalista, Esquerra Republicana eta Convergencia i Unioko presidenteak izan ditugu, baina ez dugu inoiz katalanista ez den indar politiko bateko presidentea izan. Paradoxa larria izango litzateke nazionalista erradikalena den jendearen botoekin PSOEko presidente bat ateratzea, Maragall jauna PSOEko komite federalean esertzen baita. Boto nazionalistak jakin behar du presidente nazionalista bat izateko bermea CiUk beste inork ez diola emango.

Carod-Rovirak garai bateko pujolismoa aldarrikatu du: «Katalanista, antifrankista eta sozialdemokrata». Zuen kontrako erasoa da hori, CiUren garapenari kritika zorrotza.

Azken urteotan Esquerra Republicanak bere ikuspegi taktikotik zuzena izan daitekeen politika garatu du: «Botoak non lor ditzaket?» dio. Botoak ezkerretik jaso ditzakete, Iniciativatik gutxi, baina PSCtik asko, batez ere etsipenez dagoen sozialismo katalanistatik. Baina hori egin beharrean zentrora joan dira, non CiU beti egon den, eta oraindik dagoen, eta haren helburua horretara mugatu du. Hori zilegia da alderdi batentzat, baina ez horrenbeste ikuspegi nazional batetik, zeren, seguruenik, alderdi nazional baten helburuak esparru nazionalista hedatzea izan beharko luke, eta ez esparru horren inguruan beste baten kontra borrokatzea. Esparru nazionalista hori borrokatzea ere bai, noski, baina batez ere, hedatzea da garrantzitsuena. Hori dela-eta, uste dut Esquerrak ez diola mesederik egiten nazionalismo katalanari. [Lasai mintzatzen da, ahots leunaz, soinua inoiz aldatu gabe. Diskurtsoa oso ondo ikasia dauka. Noizean behin burua jaisten du grabagailurantz begiratzeko].

CiU eta ERCko botoemaile asko zenbait arlotan hain urrun ez badaude, zerk oztopatu du bi alderdien arteko akordioa?

Guk akordio hori eskaini genuen. Kontu jakina da. Maragallen zentsura mozioaren biharamunean Artur Masek akordioa eskaini zion ERCri agintaldiaren erdian, PPren jarrera erabat bortitza bihurtzen ari zela ohartu ginenean, hitz samurrekin esateko. Gobernuan sartzeko hitzarmena eskaini genuen, oreka izateko. Ezezkoa emateko Carodek 30 segundo ere ez zuela itxaron esan zuen orduan Masek, eta Carodek, 30 segundo ez, 15 segundo izan zirela horiek. Beraz, ez da CiUren borondate ezagatik izan. Nire ustez, alderdiaren nahikeria interes nazionalari nagusitu zaio Esquerran. Hortan da, epe luzera, ERC egiten ari den huts estrategikoa.

Nazionalista katalan askok, baina, nekez sinesten dute hitzarmenak PPrekin indar katalanista aurrerakoiekin baino errazago egin daitezkeenik. Nola azalduko zenieke zuk hori herritarrei?

Guk PPrekin akordioak egin ditugu Madrilen, PSOErekin ere bai, eta UCDrekin, arrazoi bakarragatik: Madrilen boterean zegoenarekin hitzarmenak egin behar izan ditugu. Hitzarmen horiek egiteko aukera izan dugu batzuetan, eta beste batzuetan, ez. Sozialismo gerristaren lehen garaietan, Katalunia nazioaren ideiaren kontra oso sozialismo erasokorra zena, orduan ere ezinezkoa izan zitzaigun zerbait hitzartzea. Gerrismoa indarra galtzen hasi zenean eta sozialismoa arlo horretan apur bat leundu zenean, orduan bai, akordioak izan ziren. PPk gehiengo absolutua izan ez duenean, ondo joan da, baina PP eskuinetik eskuin gogorrera pasatzean, batez ere aznarismoa dei dezakegun joera horretara, nazionalismo katalanari ezinezkoa izan zaio PPrekin ondo moldatzea. Horrek data zehatza dauka: Aznar bere diputatuekin Donemiliaga Kukulan elkartu zen eguna. Hantxe amaitu zen guztia, autonomien Espainiaren bukaera da hori, Espainia batua berriro. Orduan guk zera esan genion Esquerrari: markoa aldatu egin da eta beste erantzun bat behar da, batera. Baina Esquerrak ezezkoa eman zuen, eta horrek penatu egiten nau. Hala ere, esan egin behar da zenbait arlotan ituna egin dugula. Lege batzuk, nazioaren defentsa gorpuzten dutenak, Esquerrarekin hitzartu ditugu, baita Iniciativarekin ere. Hirigintza legea, esaterako, ERC eta ICVrekin lotu genuen. Lege hori oso garrantzitsua da, lurraldea nola nahi duzun zehazten duelako, eta Kataluniarentzat lurraldetasuna nazio katalanaren oinarrietako bat da. Hori ERCrekin eta ICVrekin hitzartu genuen, eta alderdi espainolistek kontra egin zuten. [Oloteko alkatea izan zen, baita Lurralde Politikarako kontseilaria ere. Postu hori utzi eta CiU berriaren kudeaketa politikoa hartu zuen bere gain. Federazioaren estrategia diseinatu eta Artur Masen bidea prestatu du. CiUk irabaziz gero, gobernu berriko kontseilariak nortzuk izan daitezkeen esango dutenetako bat izango da].

Bere programan subiranotasun partekatuaz mitzatzu da CiU. Nolakoa izango litzateke hori?

Kontzeptu hau aspaldidanik garatzen ari gara, eta arrazoi askorengatik baliagarria izango dela uste dut, zeren jada ez da mugarik gabeko subiranotasuna munduan. Mundu interdependentean bizi gara eta gaur behar dena zera da: interdependentzia hori kudeatzea. Baina guk ez diogu herri katalanaren subiranotasunari uko egingo, ezta autodeterminazio printzipioari ere.

CiUk «herri izateko eskubidea» aipatzen duenean, autodeterminazio eskubideaz ari da, zuzenean ez dioen arren?

Guk eskubide horren alde egin dugu beti, eta Kataluniako Legebiltzarrak horren aldeko botoa eman du zenbait aldiz. Beti ere kointzidentzia batzuekin: PSUCekin orain Iniciativa Esquerrarekin, sozialisten joera aldakorrarekin, batzuetan alde eta beste batzuetan kontraÉ [Goizeko zortzietan joan da Corsega kalean CiUk duen egoitza nagusira, ohiko bilera egitera. Elkarrizketaren ondoren alde egingo du, kanpainan bete-betean sartuta segitzeko].

Nola landuko duzue estatutu berriaren proiektua?

Gure estrategia, lehenik eta behin, estatutu berria hemen hitzartzea da. Hori onartzeko, Legebiltzarrean bi herenen sostengua lortu behar dugu, eta horrek esan nahi du nahitanahiez sozialisten beharra izango dugula. Estatutu berria hitzartzeko prozesua CiUk gidatzen badu, edo sozialistek gidatzen badute, bada, gauza ezberdinak izango dira.

Haiek ere estatutu berria eskatzen ari dira, baina kontu estetikoa da, sozialistek egiten dituzten gauza horiek, izena aldatu, eta abarÉ baina benetako edukirik gabe. Guk prozesu hori gidatuz gero, sozialistak segitzera behartuak izango dira. Guk negoziazio politikoa egingo dugu Espainiako Estatuarekin, eta horren emaitzak, noski, martxotik Espainiako Estatuan sortuko den esparru politiko berriaren menpe egongo dira ezinbestean. Guk alde bien arteko negoziazioak nahi ditugu; kafea denontzat delakoa ez dugu inoiz onartu, edo orain sozialistak egiten ari direna, Santillana kafea, edo Bono kanpainan esaten ari dena.

z Hamaikakoa

1. Maria del Mar Bonet ala Lluis Llach? Maria del Mar Bonet, La Garrotxa nire eskualdeari lotuago dagoelako.

2. 'Altxorraren uhartea' ala 'Robinson Crusoe'? Ez bata ez bestea.

3. Jainkorik gabeko paradisua ala infernua Jainkoarekin? Fededuna naizenez, nire erantzuna da paradisua Jainkoarekin egiten saiatzea.

4. Quebec ala Bavaria? Quebec, zalantzarik gabe.

5. Trufak ala krema katalana? Ez bata ez bestea.

6. Marokoar bat katalaneraz hitz egiten duena, ala murtziar bat espainolez besterik ez dakiena? Marokoar bat, katalanez mintzo dena.

7. La Molina ala Baqueira? La Molina, zalantzarik gabe.

8. San Joan gaua ala Gabon Gaua? San Joan gaua.

9. Osasun zerbitzu publikoan doan: haginen konponketa ala naturista? Kar, kar, karÉ Nik, arrazoi askorengatik, gero eta gehiago sinesten dut medikuntza naturistan.

10. Sharon Stone ala Nicole Kidman? Berdinketa (irribarrez). Ez nuke erabakitzen jakingo.

11. Aznar ala Zapatero? Ummm... Zapatero, baina Aznarren eliminazio hutsagatik, kalte handia egin dielako Espainiako Estatuaren barruan dauden herriei.


'The Tribe', 'Érase una vez en Hollywood' eta 'Mascotas 2' filmak emango dituzte aste honetan Baztartxon

Aste honetan hiru film ikusi ahal izango dira Baztartxon. Batetik, ostiralean, The Tribe filma emango dute zine forumean. Bestetik, zapatuan, igandean eta astelehenean Érase una vez en Hollywood emango dute, eta Mascotas 2 filmaren emanaldia igande arratsaldean izango da.

Hiru film emanaldi izango dira aste honetan Baztartxo antzokian. Lehenik eta behin, ostiralean, The Tribe filma ikusteko aukera izango da zine forumean; 22:00etan hasiko da emanaldia. Érase una vez en Hollywood pelikula zapatuan (22:00), igandean (19:30) eta astelehenean, ikuslearen egunean (20:00) izango da. Mascotas 2, berriz, igandean emango dute, eta 17:00etan hasiko da emanaldia.

Ikusi jarraian hiru filmen aurrerapen bideoak:

The Tribe

Érase una vez en Hollywood

Mascotas 2


Aurreskuko entsaioak, asteartetik

Datorren asteartean hasiko dituzte entsaioak, San Joan jaietako haurren aurreskurako. Aurrenekoa, Urumea ikastolan izango da, Gay-Murren, 18:00etan hasita. Aurreskurako izenematea, Biterin egin behar da.


San Kristobal eguneko ospakizuna domekan, Uribarrikoek antolatuta

Uribarriko auzotarrek antolatuta, festa izango da domekan San Kristobal ermita inguruan.


Ustez 500 gasoil litro osteagatik atxilotu dute gizonezko bat

Garagartzan 31 urteko gizonezkoa atxilotu zuten ertzainek zapatu goizaldean, ustez 500 gasoil litro osteagatik. Beste gizonezko batek ihes egin zuen eta haren bila dabiltza.

Bergarako ertzaindegiko ertzainek egin zuten atxiloketa. Arrasaten aparkatuta zeuden zortzi kamioien deposituetatik 500 gasoil litro ostea egozten zaio gizonezko horri.

Herritar batzuek deitu zuten, furgoneta susmagarria eta bi gizonezko, itxuren arabera gasoila osten zebiltzala ikusi zituztenean.

Ertzainak hara ailegatu zirenean, furgoneta inguruan manta baten azpian bere burua ezkutatzen zebilen gizonezkoa atzeman zuten. Ertzainak ikusterakoan, haren ustezko konplizeak mendirantz egin zuen ihes. Ertzaintzaren arabera, bi gizon haiei "gasoil usan handia" zerien. Furgonetan, ustez gasoila osteko erabili zuten enbutua topatu zuten ertzainek.

Gizonezkoa identifikatu zuten eta kamioien aparkaleku gunea aztertu zuten ertzainek. Ibilgailuen artean, hamar bat bidoi topatu zituzten, gasoilez beteta: denetara, 500 litro.


Gabonetako pilota txapelketa jokatuko dute umeek astelehenetik zapatura bitartean

Abenduaren 26tik 30era bitartean benjamin, alebin eta infantil mailako kanporaketak jokatuko dituzte Arrasaten, Oñatin eta Antzuolan; abenduaren 31n, berriz, finalak izango dira Antzuolan, 10:00etan hasita. Antzuolako lau bikotek parte hartuko dute txapelketan: bik benjamin mailan eta beste bik alebin mailan.

Olaldeko omenaldia

Abenduaren 31n, finaleko partiduen artean, omenalditxo bat egingo diete Olalde elkartekoek Aitor Mendizabal 2. mailako lau t'erdiko txapeldunari.


Txinpirin eta Zarautz Txiki abesbatzen emanaldia, igandean

Udaberriko kontzertua eskainiko dute San Pelaion.

Zarauzko bi abesbatza gazteek, Txinpirin (7-9 urte bitartekoak) eta Zarautz Txikik (10-16 urte bitartekoak) udaberriko kontzertua eskainiko dute igande honetan. Eguraldi ona eginez gero, Iñurritzako parkean egingo dute, 11:30etik aurrera. Euria egiten badu, aldiz, San Pelaioko elizan izango da, 12:30ean.

Ondoren, Iñurritzako erretiratuen elkartean hamaiketakoa dastatzeko aukera izango dute gazteek.


Maider Morras Azpiazuren aurkezpena

Atzo egin zuen bere aurkezpen ekitaldia Maider Morras Azpiazu EH BILDUko alkategaiak.

EH BILDUko komunitatea osatzen dugun 30 bat pertsona batu ginen Garagartzako Arteaga jatetxean Maider Morras Azpiazuren lehen hitzak eta hauteskunde batzordeko kideen hitzak entzuteko.

Bertan, Joseba Ezpeleta eta Eider Zumaldek aurkeztu zituzten EH BILDUren hauteskunde batzordearen izenean eroan den prozesuaren datuak eta emaitzak. Ostean, Maiderrek bere aurkezteko motibazioak eta Arrasateri buruzko lehen inpresioak kontatu zizkigun.

Ekitaldi ostean, mokadutxoa tarteko, izan genuen gure artea hizketan egiteko aukera.


Miguel Usabiagak Donostiako gertakari erreboltarien inguruko liburu bat argitaratu du

Miguel Usabiaga idazleak (Hernani, 1961) Donostia rebelde liburua argitaratu du, XX. mendearen lehenengo erdialdean Donostian izandako mugimendu eta gertakari erreboltariak oroitzeko eta aldarrikatzeko helburuarekin. Rara Avis Nazioarteko Entsegu Saria irabazi du liburuak, eta entsegu bat bada ere, Donostiako memoria historikoaren gida moduan ere irakurri daiteke. Izan ere, bost ibilbide proposatzen ditu hirian barrena, garai hartan Donostian izandako gertakari eta pertsona esanguratsuenen inguruan gehiago jakiteko.

36ko gerra da liburuaren ardatz nagusia, baina Espainiako Bigarren Errepublika garaiko, Primo de Riveraren diktaduraren garaiko eta gerraosteko urteetako gertakariak ere azaltzen dira liburuan, horietan parte hartu zuten donostiarren izen-abizenekin.

Autorea Marcelo Usabiaga militante komunista ezagunaren semea da, eta aitarengandik datorkio memoria historikoa defendatzeko eta balio erreboltari eta iraultzaileen alde egiteko grina. IRUTXULOKO HITZA-k Miguel Usabiaga elkarrizketatu du, liburuari buruz, memoria historikoari buruz eta bere aitaren figurari buruz hitz egiteko, besteak beste. Elkarrizketa ostiraleko astekarian irakurri ahal izango da osorik.


Gipuzkoak frankismoko krimenen 'egia judiziala' bilatuko du

Frankismoko krimenen aurrean Espainiako justiziak eraiki duen “errugabetasun harresiarekin” bukatzeko bide bat zabaldu nahi du Aldundiak.

Frankismoko krimenen aurrean Espainiako justiziak eraiki duen “errugabetasun harresiarekin” amaitzeko bide bat zabaldu nahi du Gipuzkoako Foru Aldundiak. Horretarako, kereila bat aurkeztuko du foru erakundeak. Lurraldean desagertutako bi pertsonaren kasuak erabiliko ditu, biktima guztien ordezkari sinboliko gisa.

Foru erakundea herri-akusazioa izango da prozeduran, eta biktimen familiak akusazio partikularra. Helburua kereila berehala Donostiako epaitegietara heltzea da.

Urratsa emateko erabakia asteartean onartu zuen Foru Gobernu Kontseiluak. Markel Olano ahaldun nagusiak, Denis Itxaso ahaldunordeak eta Maribel Vaquero Bizikidetza eta Giza Eskubide zuzendariak agerraldia egin dute asteazken honetan.

Batzar Nagusietako ordezkariekin eta foru erakundeko beste ordezkari batzuekin batera, Florencia Olazagoitia arrasatearraren eta Jose Ariztimuño Aitzol apaiz tolosarraren senideak ekitaldian izan dira. Biak Gerra Zibilean fusilatu zituzten, eta gorpuak sekula ez dituzte aurkitu.

Biak kasu “sinboliko eta adierazgarriak” dira, Aranzadi Elkartearen arabera, 1936 eta 1944 artean hil edo desagertu ziren 979 gipuzkoarrak ordezkatzeko, Vaquerok azaldu duenez.

“Auzi estrategikoaren” tresna erabiltzea erabaki du Aldundiak, frankismoarenak “gizateriaren aurkako krimenak direlako, eta ez dira preskribatzen”. “Jazarpen orokortu eta sistematiko baten testuinguruan” gertatu zirela uste du foru erakundeak, eta guztiak banan-banan ikertzea ez litzateke beharrezkoa, Anais Franquesa abokatuak azaldu duenez.

Frankismoarenak “gizateriaren aurkako krimenak dira; ez dira preskribatzen”

Florencia Olazagoitia militante sozialista, hiru seme-alabaren (2-10 urte) ama, 1936ko irailean atxilotu zuten Arrasaten, umedun zegoenean. Fusilamendu eta lur eman zioten lekuaren inguruko bertsio ezberdinak daude, baina ziurtasunik ez.

Era berean, Jose Ariztimuño apaiz, kazetari, idazle, euskaltzale eta EAJko kidearen gorpuzkiak non dauden ez dakite senitartekoek. ELA-STVren bidez langileen mugimenduarekin lotura estua izan zuen Ariztimuñok. Gerra hasi zenean, atxilotu, torturatu eta fusilatu zuten.

Nati Roa Florenciaren biloba eta Coro Arrue Aitzol-en iloba txikia gertatutakoaren egia ezagutzeko biktimen beharraz mintzatu dira. Horretarako, inguruabarrak argitzeko, artxibatutako dokumentuak erraztea beharrezkoa dela uste dute.

“Horrela, zauri asko itxiko dituzte, eta atsekabe handiarekin amaituko da”, ziurtatu du Nati Roak. “Hobietan eta arekatan botatako pertsona guztiak” ez ahaztea eskatu du Coro Arruek. “Kereilak zerbait positiboren hasiera izatea espero dut”, erantsi du.

1975eko eta 1976ko torturak

Bestalde, Jesus Muñecas Guardia Zibileko kapitainari torturak egotzita, salaketa aurkeztu dute sei pertsonak Tolosan. Elkarretaratze batek biktimak babestu ditu. Era berean, Tolosako Udalak aho batez babesa eman die salatzaileei.

Gipuzkoako Batzar Nagusiek ere, PPren abstentzioarekin, salatzaileak babestu dituzte.


Arboleda-Zugaztietako inguru ikusgarriak, gaur, 'Historias a Bocados'en

Indabak, gazta freskoa eta dozenaka bitxikeria gaurko atalean 20:15etik aurrera.

Euskal Telebistako 'Historias a Bocados' saioan Arboleda-Zugaztieta bisitatuko dute gaur. Ander Gonzalez sukaldari eta aurkezleak Trapagaraneko meatze-auzune historikoarekin lotura duten gizon-emakumeekin solastatzeko aukera izango du.

Zugaztieta, burdina erauzten zen Meatzaldeko herritxoa da eta gaur egun aisia eta dibertimendurako eremua dugu. Inguru honetara hurbiltzeko Larreinetako auzoraino funikularra har daiteke. 1926tik hasita zabalik dagoen garraiobide honetatik, Bilboko Abrako ikuspegi zoragarriak begiztatu daitezke. Funikularrean, Ander Gonzalezek Joseba gidaria ezagutuko du. 30 urte daramatza garraiobide honetan lan egiten eta hainbat bitxikeria kontatuko dizkio. Gainera patata tortilla paella-ontzian egiteko ohituraren jatorria azalduko du; Deustuko bizilagunekin izandako lehia baten ondorioa omen da.

Garai batean meatze auzoa izana, Guillermo auzokideak inguruotako meatzeak urtegi nola bilatu zituzten azalduko du. Gaur egun paisaia arras ezberdina da. Burdina izan zen mineralik ugariena zonaldean, eta burdina erruz badauka, baita ere, bertako lekale batek, indabak alegia. Inguruotan galbidean egon bazen ere, auzotar batzuen ahaleginaren ondorioz, ez da desagertu. Abaituak sukalde ekonomikoan prestatuko dizkio Ander Gonzalezi indaba hauek. Esmeraldak, berriz, goxua egingo du babarrunen ostean jateko.

Atal berri honetan Elsa ezagutuko dute ikus-entzuleek; 80 urteko emakume setatia, kementsua eta gogorra. Egunero-egunero furgoneta hartu eta Ezkerraldean aurrera eta atzera ibiltzen da bere produktua banatuz. Elsak bere izena duen gaztandegia kudeatzen du. Elsa alabarekin gazta freskoa prestatzen ikasi du Ander Gonzalez sukaldariak.

Estibalizen eta Jorgeren behiek ematen duten esnea erabiltzen du Elsak bere gaztak egiteko. Ustiapen honetan hazten dituzten animaliak Brown-swiss arrazako behiak dira. Esne-behien artean antzinakoena omen da. Aurkezleak behiei jaten emango die, eta hauek jetzi ostean, esnea probatuko du; eta garai zaharretan bezala, esnearen gaina ogiz eta azukrez jango du.


Bisita gidatu alternatiboa datorren larunbatean, San Juan bezperan

Jendetsua izan zen maiatzekoa, eta iragartzen berandu gabiltzan arren, pentsatzekoa da ekainekoa ere izango dela. Iruña-Veleia Argituk antolatuta, hilean bisita bat egiteko asmoa dago. Izena emateko: irunaveleiaargitu@gmail.com

Inportantea: esan bazkaltzera geratuko zaren ala ez

Talde antolatuekin ere egiten ditugu (elkarteak, lagun-taldeak…). Gutxienez 12 lagun. Argibideak hemen. Interesatuta egonez gero, idatzi helbide honetara: bisitak.sosirunaveleia@gmail.com


Ostiralean bakarrizketa Ganbaran

Ostiral gauean umorezko bakarrizketa izango da Ganbara tabernan, 23:00etatik aurrera, Stephy Llaryoraren eskutik.


Eraso Xake Taldekoak Getxon izan dira

Atzo, igandea, Taldekako Xake Txapelketa Azkarra jokatu zen Getxon (Bizkaia), eta bertan izan ziren Azpeitiko Eraso Xake Taldeko kideak. "Giro onean" pasatu zuten goiza, eta ondoren bazkaria eta sari-banaketa egin zituzten. Sestaoko taldeak irabazi zuen txapelketa, Salcedo taldea izan zen bigarrena eta Abadiñokoa hirugarrena. Eraso taldekoak, berriz, zortzigarrenak izan ziren. Atzoko txapelketa Circuito de la amistad izeneko birako lehen sariketa izan zen.

Eraso Xake Taldekoek azaldu dutenez, datozen bi asteotan astean bitan elkartuko dira Sindikatu Zaharrean; astelehean eta ostegunean, hain zuzen.